Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena mbunaítear Clár do Thaistealaithe Cláraithe /* COM/2013/097 final - 2013/0059 (COD) */





MEABHRÁN MÍNIÚCHÁIN 1. COMHTHÉACS AN TOGRA · Forais agus cuspóirí an togra Tá breithniú gníomhach á dhéanamh ar an acmhainneacht atá sna teicneolaíochtaí nua i réimse na Bainistíochta Comhtháite Teorainneacha (IBM) ar leibhéal an AE ó 2008 i leith nuair a d'fhoilsigh an Coimisiún a Theachtaireacht "Preparing the next steps in border management in the European Union" ("An bealach chun tosaigh a réiteach maidir le bainistiú teorainneacha san Aontas Eorpach[1] Mhol an Coimisiún ina Theachtaireacht Clár do Thaistealaithe Cláraithe (RTP) a bhunú le haghaidh taistealaithe tríú tíortha a ndearnadh grinnfhiosrúchán orthu roimh ré a thaistealaíonn go minic chun trasnuithe éascaithe teorann a cheadú. Tacaíodh leis an RTP i "gClár Stócólm"[2] a chomhaontaigh an Chomhairle Eorpach i Nollaig 2009. I mBealtaine 2011 d’iarr an Chomhairle Eorpach "go mbrúfaí ar aghaidh go sciobtha le hobair maidir le 'teorainneacha cliste'". Mar chéad fhreagairt ar an iarraidh sin, d'fhoilsigh an Coimisiún Teachtaireacht an 25 Deireadh Fómhair 2011[3] maidir le roghanna cur chun feidhme do Chóras Isteach/Amach agus an RTP. Cuirtear an togra seo i láthair in éineacht le togra chun Córas Isteach/Amach a bhunú agus le togra chun an Cód Comhphobail a leasú maidir leis na rialacha faoin rialaítear seiceálacha ag pointí trasnaithe na dteorainneacha seachtracha agus maidir le faireachas ag an teorainn sheachtrach (Cód Teorainneacha Schengen; CTS)[4] chun críche fheidhmiú an dá chóras nua. Cuirtear measúnú tionchair i láthair do gach córas faoi seach. Ní dhéanann an togra sin difear do rialuithe Custaim i.e. rialú earraí. · Comhthéacs ginearálta Chun críche coinníollacha, critéir agus rialacha mionsonraithe a leagan síos ag pointí trasnaithe na dteorainneacha seachtracha agus faireachas a dhéanamh ag an teorainn sheachtrach, glacadh an RTP an 15 Márta 2006. I gcomhréir le hAirteagal 7, beidh gach duine faoi réir seiceálacha ag na teorainneacha seachtracha. De ghnáth déantar seiceálacha críochnúla ar náisiúnaigh tríú tíortha, agus seiceálacha íosta ar shaoránaigh an AE agus ar dhaoine a bhaineann leas as ceart saorghluaiseachta[5]. Mar sin féin, d'fhéadfaí rialacha reatha maidir le náisiúnaigh tríú tíortha a thuairisciú mar rialacha a oireann do gach duine de thairbhe go mbaintear feidhm as na seiceálacha céanna beag beann ar aon difríocht atá ann maidir le baol mar a bhaineann sé le taistealaithe éagsúla nó le minicíocht a dtaistil. Is é is cúis leis seo nach gceadaíonn reachtaíocht reatha eisceacht ó phrionsabal na seiceálacha críochnúla teorann ach amháin do na catagóir sin ina sainaithnítear náisiúnaigh tríú tíortha sa Chód Teorainneacha Schengen nó sa Rialachán maidir le Trácht Teorann Áitiúil[6] amhail Ceannairí Stáit, oibrithe trasteorann agus áitritheoirí teorann. Níl ann ach mionlach an‑bheag daoine a thrasnaíonn an teorainn sheachtrach ar féidir leo leas a bhaint as na heisceachtaí thuasluaite: Tuairim is dhá mhilliún, coibhéis 0.2% sreabh iomlán paisinéirí. Is féidir bheith ag tnúth leis go bhfanfaidh an uimhir sin gan athrú den chuid is mó, ar a mbeidh méadú imeallach de bharr méadú ar ghlacadh córas tráchta teorann áitiúla. Faoi dheireadh 2010, d'eisigh na Ballstáit 110,000 ceadúnas tráchta teorann áitiúla. Chun ceanglais Chód Teorainneacha Schengen (CTS) a chomhlíonadh, suífidh an garda teorann go gcomhlíonann an náisiúnach tríú tír ceanglais uile an AE ar dhul isteach dó/di (fáth an fhanachta san AE, an bhfuil cóir mhaireachtála leordhóthanach aige nó aici agus rún aige/aici filleadh go dtí an tír thionscnaimh). Déantar é sin trí agallamh a chur ar thaistealaí agus doiciméid riachtanacha a sheiceáil amhail deimniú áirithinte le haghaidh lóistín agus le haghaidh turas fillte ar eitleán/ar bhád farantóireachta/ar thraein. Déanfaidh an garda teorann faireachán freisin ar an bhfanacht údaraithe sa limistéar Schengen rud a dhéantar faoi láthair trí stampaí sa doiciméad taistil a ríomh. Agus an méadú neamhthuartha i dtrácht phaisinéirí ag teorainneacha seachtracha á chur san áireamh, ba cheart nós imeachta malartach a thairiscint do dhaoine as tríú tíortha a bhíonn i mbun taistil go minic chun imeacht de réir a chéile ó chur chuige de réir tíre go dtí cur chuige de réir duine. Sa chleachtas d'oibreodh an Clár do Thaistealaithe Cláraithe sa tslí seo a leanas: D'eiseofaí dearbhán do thaistealaí i bhfoirm cárta meaisín‑inléite nach bhfuil air ach aitheantóir uathúil (i.e. uimhir iarratais), rud a dhéantar a svaidhpeáil ar theacht isteach agus ar imeacht ag an teorainn trí gheata uathoibrithe a úsáid. Léifeadh an geata an dearbhán agus an doiciméad taistil (agus uimhir greamaitheora víosa, más infheidhme) agus méarloirg na dtaistealaithe, agus dhéanfaí comparáid idir na méarloirg sin agus na cinn atá á stóráil sa Stór Lárnach agus i mbunachair shonraí eile, an Córás Faisnéise Víosaí (VIS) san áireamh do shealbhóirí víosa. Má éiríonn le gach seiceáil, is féidir leis an taistealaí dul isteach ar an ngeata uathoibrithe. I gcás aon fhaidhbe, thabharfadh garda teorann cúnamh don taistealaí. Bheadh trasnuithe teorann á n‑éascú le linn lámhsheiceálacha teorann mar ní bheadh ar ghardaí teorann ceisteanna "breise" a chur ar an taistealaí cláraithe amhail ceann scríbe an turais agus an bhfuil cóir mhaireachtála leordhóthanach ann. Ba réamhchoinníoll é bunú Córais Isteach/Amach (EES) ina bhfuil bithmhéadracht in úsáid nó nach bhfuil a thaifeadfadh turais isteach agus amach náisiúnach tríú tíortha le fanacht ar feadh gearrthréimhse ag teorainneacha seachtracha chun uathoibriú iomlán seiceálacha teorann do thaistealaithe cláraithe a cheadú mar a thuairiscítear thuas. Leis an gCóras Isteach/Amach d’fhéadfaí an oibleagáid maidir le stampáil an doiciméid thaisti dá bhforáiltear i gCód Teorainneacha Schengen a chealú mar bheadh taifeadadh agus ríomh uathoibríoch an fhanachta ann ina háit. Aluaithe is a bheidh deireadh leis an oibleagáid , bheadh comhairliúchán leis an gCóras Isteach/Amach ina chuid éigeantach den chur chuige ag teorainn sheachtrach chun a áirithiú nach ndeachaigh an náisiúnach tríú tír thar a raibh ceadaithe dó/di maidir le fanacht sa limistéar Schengen. D’fhéadfaí an comhairliúchán sin a dhéanamh go huathoibríoch ag úsáid Chrios Meaisín‑Inléite an doiciméid taistil nó ag úsáid na méarlorg. Cuirfidh an Clár do Thaistealaithe Cláraithe agus an Córas Isteach/Amach ag feidhmiú le chéile feabhas mór ar bhainistiú agus ar rialú sreabh taistil trí sheiceálacha a threisiú agus trasnuithe teorann a thapú ag an am céanna do thaistealaithe a ndearnadh grinnfhiosrúchán orthu roimh ré nach as an AE iad. Tá an ráiteas airgeadais i gceangal leis an togra seo bunaithe ar staidéar a rinne conraitheoir seachtrach ar na costais a bhainfeadh le Córas Isteach/Amach agus Clár do Thaistealaithe Cláraithe. De bhonn na mbreithnithe thuasluaite, is mar seo a leanas cuspóir an togra reatha le haghaidh Rialacháin ó Pharlaimint na hEorpa agus ón gComhairle: – nósanna imeachta agus coinníollacha a bhunú le haghaidh rochtana ar an gClár do Thaistealaithe Cláraithe, – an cuspóir, na feidhmiúlachtaí agus na freagrachtaí a shainiú le haghaidh chóras na ndearbhán[7]agus an Stóir Lárnaigh mar chóras le haghaidh sonraí taistealaithe cláraithe a stóráil agus – an cúram maidir le forbairt agus bainistiú oibríochtúil an Stóir Lárnaigh agus sainmhíniú na sonraíochtaí teicniúla le haghaidh dearbháin a thabhairt don Ghníomhaireacht chun bainistiú oibríochtúil a dhéanamh ar chórais faisnéise mhórscála sa limistéar saoirse, slándála agus ceartais[8] (an Ghníomhaireacht) . Beidh an Rialachán seo ina chroí-ionstraim le haghaidh chreat dlí an RTP. Chun an creat dlí sin a chomhlánadh, tá mionathrú ar Chód Teorainneacha Schengen de dhíth i dtaca le trasnuithe teorann éascaithe do náisiúnaigh tríú tíortha, agus cuirtear i láthair é go comhthreomhar leis an togra seo. Ina theannta sin, cuirtear togra i láthair le haghaidh Córais Isteach/Amach a thaifeadann turais isteach agus amach náisiúnaigh tríú tíortha ag an am céanna. · Forálacha atá ann faoi láthair a bhaineann leis an togra Rialachán ó Pharlaimint na hEorpa agus ón gComhairle (CE) Uimh. 562/2006 lena mbunaítear Cód Comhphobail maidir leis na rialacha a rialaíonn gluaiseacht daoine thar theorainneacha (Cód Teorainneacha Schengen). Rialachán ó Pharlaimint na hEorpa agus ón gComhairle (CE) Uimh. 1931/2006 lena leagtar síos rialacha maidir le trácht teorann áitiúil ag teorainneacha talún seachtracha na mBallstát agus lena leasaítear forálacha Choinbhinsiún Schengen. Rialachán ó Pharlaimint na hEorpa agus ón gComhairle (CE) Uimh. 767/2008 maidir leis an gCórás Faisnéise Víosaí (VIS) agus maidir le sonraí ar víosaí gearrfhanachta a mhalartú idir Ballstáit (Rialachán VIS). Rialachán ó Pharlaimint na hEorpa agus ón gComhairle (CE) Uimh. 810/2009 lena mbunaítear Cód Comhphobail maidir le Víosaí. Rialachán ó Pharlaimint na hEorpa agus ón gComhairle (AE) Uimh. 1077/2011 lena mbunaítear Gníomhaireacht Eorpach chun bainistiú oibríochtúil a dhéanamh ar chórais mhórscála TF sa limistéar saoirse, slándála agus ceartais. 2. COMHAIRLIÚCHÁN LEIS NA PÁIRTITHE LEASMHARA AGUS MEASÚNÚ TIONCHAIR · Comhairliúchán leis na páirtithe leasmhara Déantar tuairisciú ar an gcomhairliúchán leis na páirtithe leasmhara sa mheasúnú tionchair a ghabhann leis seo. · Measúnú tionchair Cuireadh an chéad mheasúnú tionchair[9] i gcrích in 2008 tráth a ullmhaíodh Teachtaireacht ón gCoimisiún ar an ábhar seo agus cuireadh ball críche ar an dara ceann in 2013[10]. Rinneadh anailís sa chéad cheann ar na roghanna beartais agus ar na tionchair is cosúla a bheadh ag na roghanna éagsúla sin agus baineadh de thátal as gur cheart Clár do Thaistealaithe Cláraithe a bhunú do thaistealaithe tríú tíortha. I ndiaidh próiseas comhairliúcháin agus réamhscagtha rinneadh anailís sa dara measúnú tionchair ar roghanna ríthábhachtacha cur chun feidhme. I ndiaidh anailís a dhéanamh ar na roghanna agus ar a bhfo-roghanna, fuarthas amach gurbh é Clár do Thaistealaithe Cláraithe bunaithe ar tháille do thaistealaithe as tríú tíortha a ndearnadh réamhscagadh agus réamhghrinnfhiosrúchán orthu a thaistealaíonn go minic agus na sonraí (méarloirg, sonraí alfa-uimhriúla agus uimhir aitheantóra uathúil) á stóráil i Stór Lárnach agus an t‑aitheantóir uathúil (uimhir iarratais) á stóráil ar dhearbhán an rogha ab indéanta chun sreabh réidh paisinéirí a ráthú ag na teorainneacha seachtracha gan leibhéal na slándála a laghdú san AE. Leis an rogha sin íoslaghdaítear úsáid sonraí pearsanta i gcóras TF de chuid an AE mar nach mbailíonn na gardaí teorann aon sonraí pearsanta ag an chéad líne rialaithe agus seachnaíonn sé na díomuanna slándála is suntasaí mar a bhaineann le córas bunaithe ar dhearbháin amháin. Bheadh gá le cur i bhfeidhm na bhforálacha cosanta sonraí céanna don Chóras Faisnéise Víosaí agus don stáid reatha lena n‑áirítear faisnéis a choinneáil ar feadh uastréimhse cúig bliana chun forálacha cosanta sonraí leordhóthanacha a áirithiú do rogha na tosaíochta . Níor cheart na sonraí pearsanta a stórálfar sa Stór Lárnach (bithmhéadrachtaí agus sonraí alfa‑uimhriúla ó iarratais) a choimeád níos faide ná mar is gá chun críocha an RTP. Is cuí na sonraí a choimeád ar feadh uastréimhse cúig bliana, chun gur féidir sonraí ó iarratais a rinneadh roimhe sin a chur san áireamh agus measúnú á dhéanamh ar iarratais RTP a chuirfear isteach ina dhiaidh sin, rochtain ar an RTP a athnuachan agus athúsáid méarlorg atá stóráilte sa stór (59 mí) a chur san áireamh freisin. Ina theannta sin, le tréimhse choimeádta cúig bliana d’fhéadfaí rochtain ar an RTP a thabhairt ar feadh cúig bliana gan iarratas nua. Ba cheart rochtain tosaigh ar an RTP a thabhairt ar feadh bliain amháin. Is féidir síneadh a chur leis an rochtain go ceann dhá bhliain, agus dhá bhliain bhreise ina dhiaidh sin gan iarratas nua. Bheadh gá le hiarratas nua a chur isteach chun an rochtain a athnuachan a luaithe is a rachadh an tréimhse cúig bliana in éag. Bheadh sé seo i gcomhréir le víosa dul isteach iolrach a eisiúint le haghaidh taistealaithe (uastréimhse cúig bliana) a gcoimeádtar a gcuid sonraí sa Chóras Faisnéise Víosaí ar feadh cúig bliana. Ba cheart ceithre mhéarlorg a stóráil sa stór lárnach chun fíorú cruinn taistealaí cláraithe a áirithiú ag an bpointe trasnaithe teorann seachtraí. Trí sonraí méarlorg ina bhfuil ceithre mhéar a stóráil ráthaítear go bhfuil dóthain sonraí ar fáil i ngach uile chás, agus méid na sonraí a choimeád ar leibhéal réasúnach. I gcás nach stóráltar ach méarlorg amháin nó dhá cheann is féidir go gcruthóidh sé sin fadhbanna do na taistealaithe agus d'údaráis teorann ag na teorainneacha seachtracha mar is féidir méarloirg a smearadh, a fhiaradh nó a oirneachadh. Tá tábhacht ar leith ag baint leis seo maidir leis an RTP mar gur féidir an rochtain a thabhairt ar feadh cúig bliana agus is féidir na méarloirg chéanna a athúsáid (59 mí) má chuireann an taistealaí cláraithe iarratas nua isteach. Ní bheadh na sonraí a stóráiltear sa Stór Lárnach ar fáil do ghardaí teorann ach amháin nuair a dhéantar iarratas a mheasúnú, rochtain ar an RTP a chúlghairm/síneadh a chur leis, nuair a chailltear nó nuair a ghoidtear dearbhán nó nuair a thagann aon fhadhb aníos maidir le trasnuithe teorann taistealaithe cláraithe a éascú. Le linn na seiceála teorann ní bhfaigheadh garda teorann ach eolas faoi amas/gan amas a bheith ann ón Stór Lárnach. Mar sin, déantar foráil le rogha na tosaíochtamaidir le cothromaíocht chomhréireach idir slándáil, éascú agus cosaint sonraí. Chun rochtain éasca a ráthú ar an RTP, ba cheart é a bheith ar chumas náisiúnach tríú tíortha iarratas a chur isteach ar an RTP ag consalacht aon Bhallstáit nó ag aon phointe trasnaithe teorann seachtraí. Dhéanfadh sé sin líon níos mó rannpháirtithe a ráthú sa chlár, rud a chuideodh dá bhrí sin leis na Ballstáit a sreabha paisinéirí a bhainistiú ag pointí trasnaithe teorainneacha seachtracha. Ba cheart iarratais a scrúdú ar bhonn na gcritéar céanna agus a bhaineann le víosa dul isteach iolrach a eisiúint. Mar sin féin, déanfar scrúdú ar iarratais arna gcur isteach ag baill teaghlaigh shaoránaigh an Aontais trí na critéir chéanna a úsáid agus a úsáidtear nuair a scrúdaítear a n‑iarratais ar víosa dul isteach. Féadfaidh na Ballstáit Cinneadh a dhéanamh an ndéanfaidh siad córais Rialaithe Teorann Uathoibrithe a úsáid agus a shuiteáil ag pointí trasnaithe teorainneacha seachtracha. Maidir leis an tionchar iomlán a bhaineann leis na critéir scagtha chéanna a úsáidtear le víosaí dul isteach iolracha a chomhcheangal le rialú teorann atá iomlán uathoibrithe, is léir go bhfuil an tionchar is mó aige seo ar thrasnuithe teorann taistealaithe cláraithe a éascú. Ina theannta sin, coinníonn sé leibhéal ard slándála agus chearta bunúsacha á n‑urramú ag an am céanna. Is é an cur chuige is lú costas freisin agus na costais a bhaineann le nós imeachta níos déine le haghaidh grinnfhiosrúcháin agus rialú teorann leath‑uathoibrithe a chur san áireamh. Gléas cost‑éifeachtúil a bheadh ann mar uathoibriú iomlán go háirithe ag na pointí trasnaithe teorann is gnóthaí áit a bhfuil fadhb acmhainne agus scuainí ann cheana sa lá atá inniu ann. Mar sin féin, bheadh ar gach Ballstát faoi seach measúnú a dhéanamh le haghaidh gach pointe trasnaithe teorann aonair, an dtabharfadh córas RialaitheTeorann Uathoibrithe luach breise d'acmhainn tréchuir an phointe trasnaithe teorann agus laghdú a dhéanamh dá bharr ar am trasnaithe teorann do thaisealaithe, acmhainní daonna a scaoileadh agus gléas a thabhairt don Bhallstát a shreabha paisinéirí a bhainistiú agus iad ag dul i méad. Cibé acu a úsáidtear aiseanna Rialaithe Teorann Uathoibrithe nó nach n‑úsáidtear, ba cheart go mbeadh feidhm ag éascú trasnaithe teorann ag gach pointe trasnaithe teorann seachtraí do náisiúnaigh tríú tíortha a dtugtar rochtain ar an RTP dóibh. Chun fíorú iontaofa iarrthóirí a áirithiú, beidh gá le sonraí bithmhéadracha (méarloirg) a phróiseáil sa Stór Lárnach agus bithmhéadrachtaí a fhíorú ag na pointí trasnaithe teorainneacha seachtracha.[11] Rinne an Bord um Measúnú Iarmharta (IAB) athbhreithniú ar an dréachtmheasúnú tionchair agus thug a thuairim an 14 Márta 2012. Áiríodh na moltaí maidir le feabhsúchán i leagan deireanach na tuarascála. Go háirithe, rinneadh na hathruithe seo a leanas: Rinneadh an cás bunlíne a shonrú agus a shoiléiriú; leathnaíodh sainmhíniú na faidhbe lena n‑áirítear ceachtanna a foghlaimíodh ó fhorbairt córas mórscála TF agus ceachtanna a foghlaimíodh ó chórais Rialaithe Teorann Uathoibrithe agus ó RTPanna naisiúnta i mBallstáit an AE agus i stáit nach Ballstáit iad; feabhsaíodh ceangail leis na hiarscríbhinní agus leis an measúnú tionchair ó 2008; tuairiscíodh tuairimí geallsealbhóirí chomh leitheadach agus ab fhéidir agus cuireadh san áireamh gur réasúnta ginearálta a bhí na tuairimí a luaigh na geallsealbhóirí; rinneadh leathnadh ar an sainmhíniú ar an modh a úsáidtear chun na costais a ríomh agus tuairiscíodh ar dhóigh níos doichte na costais agus na sochair do gheallsealbhóirí éagsúla lena rabhthas ag tnúth ; rinneadh soiléiriú ar athcheapadh na ngardaí teorann agus an méadú tuartha i sreabha taistil á chur san áireamh; agus faoi dheireadh cuireadh forbhreathnú soiléir leis maidir le tuairimí an Mhaoirseoir Eorpach ar Chosaint Sonraí. 3. EILIMINTÍ DLÍ AN TOGRA · Achoimre ar na gníomhaíochtaí atá beartaithe Ní mór an fheidhm agus na feidhmiúlachtaí a bhaineann leis an RTP a shainiú, lena n‑áirítear córas na ndearbhán agus an Stóir Lárnaigh agus na freagrachtaí dóibh sin. Ina theannta sin, is gá sainordú a thabhairt don Ghníomhaireacht chun bainistiú oibríochtúil a dhéanamh ar chórais mhórscála TF sa limistéar saoirse, slándála agus ceartais chun an Stór Lárnach a fhorbairt, a bhunú agus a bhainistiú go hoibríochtúil agus chun sonraíochtaí teicniúla a shainmhíniú le haghaidh dearbháin bunaithe ar an sainmhíniú a bhí ann roimhe maidir le riachtanais gnó. Bunófar na nósanna imeachta agus na coinníollacha le haghaidh iarratas RTP a scrúdú agus stóráil sonraí ar thaistealaithe cláraithe. Tugtar míniú mionsonraithe ar an togra, airteagal i ndiaidh airteagail, i nDoiciméad Inmheánach Oibre an Choimisiúin. · Bunús dlí Is iad Airteagal 74, Airteagal 77(2)(b) agus Airteagal 77(2)(d) den Chonradh ar Fheidhmiú an Aontais Eorpaigh bunús dlí an Rialacháin seo. Tugann Airteagal 77(2)(b) agus (d) an bunús dlí iomchuí chun na bearta a mhionsonrú maidir le trasnú theorainneacha seachtracha na mBallstát agus caighdeáin agus nósanna imeachta a fhorbairt lena gcloífidh na Ballstáit le linn dóibh seiceálacha a dhéanamh ar dhaoine ar na teorainneacha sin. Le hAirteagal 74 déantar foráil maidir leis an mbunús dlí iomchuí chun an RTP a bhunú agus chun nósanna imeachta le haghaidh faisnéis a mhalartú idir na Ballstáit, rud a áiritheoidh comhar idir údaráis ábhartha na mBallstát agus chomh maith leis sin idir na húdaráis sin agus an Coimisiún sna réimsí a chumhdaítear faoi Theideal V den Chonradh. · Prionsabal na coimhdeachta Faoi Airteagal 74, Airteagal 77(2)(b) agus Airteagal 77(2)(d) den Chonradh ar Fheidhmiú an Aontais Eorpaigh, tá cumhacht ag an Aontas bearta a ghlacadh i ndáil leis na seiceálacha ar dhaoine agus le faireachán éifeachtach a dhéanamh ar thrasnú theorainneacha seachtracha na mBallstát. Is gá forálacha reatha an AE maidir le trasnú teorainneacha seachtracha a mhionathrú chun na sreabha paisinéirí atá ag dul i méad agus na féidearthachtaí atá ann leis an teicneolaíocht nua a chur san áireamh. Tá córas comhchoiteann riachtanach chun rialacha comhchuibhithe a bhunú maidir le trasnuithe teorann éascaithe do thaistealaithe cláraithe le go mbeidh feidhm ag an éascú ag gach pointe trasnaithe teorann gan grinnfhiosrúchán ar leith agus gan slándáil a laghdú. Dá bhrí sin, ní féidir leis na Ballstáit cuspóirí an togra a bhaint amach go leordhóthanach. · Prionsabal na comhréireachta Luaitear in Airteagal 5 den Chonradh ar an Aontas Eorpach nach rachaidh gníomhaíocht de chuid an Aontais thar a bhfuil riachtanach chun cuspóirí an Chonartha a bhaint amach. Maidir leis an bhfoirm a roghnófar do ghníomhaíocht seo an AE, ní mór go gcuirfeadh sí ar chumas an togra a chuspóirí a bhaint amach agus a chur chun feidhme ar shlí chomh héifeachtach agus is féidir. Is éard atá sa tionscnamh atá beartaithe forbairt bhreise ar acquis Schengen chun a áirithiú go gcuirfear comhrialacha i bhfeidhm ag teorainneacha seachtracha ar an mbealach céanna sna Ballstáit go léir. Comhlíonann an togra prionsabal na comhréireachta dá bhrí sin. · Rogha ionstraime Ionstraimí atá beartaithe: rialachán. Ní bheadh modhanna eile leordhóthanach ar an gcúis (ar na cúiseanna) seo leanas: Sa togra reatha leagfar síos rialacha maidir le seiceálacha teorann ag teorainneacha seachtracha atá aonfhoirmeach do na Ballstáit uile. Dá thoradh sin, ní féidir ach Rialachán a roghnú mar ionstraim dlí. · Cearta bunúsacha Is féidir leis an rialachán atá beartaithe tionchar a bheith aige ar chearta bunúsacha, go sonrach ar chosaint sonraí pearsanta (Airteagal 8 den Chairt um Chearta Bunúsacha an AE) agus an ceart chun leighis éifeachtaigh (Airteagal 47 den Chairt) . Tá bearta cosanta sa togra, go háirithe faoi Airteagal 15 agus faoi Airteagal 16 i gcásanna ina ndéanfar an rochtain arna tabhairt ar an RTP a dhiúltú nó a chúlghairm, lena ndéantar foráil maidir leis an gceart chun leighis éifeachtaigh, agus faoi Airteagal 48 agus faoi Airteagal 49 maidir leis an gceart chun faisnéise, rochtana, ceartaithe agus cealaithe mar a bhaineann leis na sonraí a úsáidtear chun críche an Rialacháin lena n‑áirítear freisin an ceart chun leighis éifeachtaigh dá bhforáiltear faoi Airteagal 51. 4. IMPLEACHT BHUISÉADACH Áirítear sa togra ón gCoimisiún don chéad chreat airgeadais ilbhliantúil eile togra EUR 4.6 billiún don Chiste Slándála Inmheánaí don tréimhse 2014-2020. Sa togra, cuirtear EUR 1.1 billiún i leataobh mar mhéid táscach d'fhorbairt Córais Isteach/Amach agus Cláir do Thaistealaithe Cláraithe agus é le tuiscint go gcuirfear tús le costais forbartha ó 2015 ar aghaidh.[12] Chlúdódh an tacaíocht airgeadais sin ní amháin costais na gcomhpháirteanna lárnacha do thréimhse an chreata airgeadais ilbhliantúil (leibhéal an AE, idir chostais forbartha agus chostais oibríochtúla) ach na costais forbartha le haghaidh chomhpháirteanna náisiúnta (na Ballstáit) an dá chóras sin freisin, laistigh de na hacmhainní atá ar fáil. Ach tacaíocht airgeadais a chur ar fáil do chostais náisiúnta forbartha d’áiritheofaí nach gcuirfeadh imthosca deacra eacnamaíocha ar an leibhéal náisiúnta na tionscadail i mbaol ná moill a chur orthu. Áirítear sa mhéid sin EUR 145 milliún do chostais ar an leibhéal náisiúnta a bhaineann le hóstáil na gcóras TF, an spás is gá chun trealamh úsáideora deiridh a óstáil, agus an spás is gá d’oifigí oibreoirí. Áirítear freisin EUR 341 milliún do chostais ar an leibhéal náisiúnta a bhaineann le cothabháil amhail do cheadúnais do chrua‑earraí agus do bhogearraí. A luaithe is a bheadh na córais nua oibríochtúil, d'fhéadfaí tacú le costais oibríochtúla sna Ballstáit amach anseo trína gcláir náisiúnta. Moltar go bhféadfaidh na Ballstáit 50 % de na leithdháiltí faoi na cláir náisiúnta a úsáid chun tacú le costais oibriúcháin na gcóras TF a úsáidtear le haghaidh bainistiú sreabh imirce trasna theorainneacha seachtracha an Aontais. Is féidir go gclúdóidh na costais sin an costas le haghaidh bhainistiú an VIS, an SIS agus na gcóras nua arna gcur ar bun sa tréimhse sin, costais foirne, costais seirbhíse, áitribh shlána a ghlacadh ar cíos etc. Mar sin, d'áiritheodh an ionstraim a bheidh ann leanúnachas maoinithe, más cuí. D'athródh costais an uathoibriúcháin go mór ag brath ar líon na ngeataí uathoibrithe a chuirfí chun feidhme. 5. Eolas Breise · Rannpháirtíocht Cuireann an togra sin le aquis Schengen sa mhéid agus go mbaineann sé le trasnú teorainneacha seachtracha. Dá bhrí sin, ní mór na hiarmhairtí seo a leanas a chur san áireamh i ndáil leis na Prótacail agus leis na Comhaontuithe éagsúla: An Danmhairg I gcomhréir le hAirteagal 1 agus le hAirteagal 2 den Phrótacal (Uimh. 22) maidir le seasamh na Danmhairge, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh (CFAE), ní bheidh an Danmhairg rannpháirteach nuair a ghlacfaidh an Chomhairle bearta de bhun Teideal V de chuid a trí den CFAE. De thairbhe go gcuireann an Rialachán seo le acquis Schengen, déanfaidh an Danmhairg, i gcomhréir le hAirteagal 4 den Phrótacal seo Cinneadh laistigh de thréimhse sé mhí i ndiaidh don Chomhairle Cinneadh a dhéanamh ar an Rialachán seo cibé acu a chuirfear chun feidhme é ina dlí náisiúnta nó nach gcuirfear. An Ríocht Aontaithe agus Éire: I gcomhréir le hAirteagal 4 agus le hAirteagal 5 den Phrótacal lena gcomhtháthaítear acquis Schengen isteach i gcreat an Aontais Eorpaigh agus le Cinneadh 2000/365/CE ón gComhairle an 29 Bealtaine 2000 maidir le hiarraidh ó Ríocht Aontaithe na Breataine Móire agus Thuaisceart Éireann, agus Cinneadh ón gComhairle 2002/192/CE an 28 Feabhra 2002 maidir le hiarraidh na hÉireann bheith rannpháirteach i gcuid d'fhorálacha acquis Schengen, níl an Ríocht Aontaithe ná Éire rannpháirteach i nglacadh an Rialacháin maidir le Clár do Thaistealaithe Cláraithe agus ní bheidh sé ina cheangal orthu ná ní bheidh siad faoi réir a chur i bhfeidhm. An Íoslainn agus an Iorua: Maidir leis na nósanna imeachta a leagtar síos sa Chomhaontú Comhlachais arna chur i gcrích ag an gComhairle agus ag Poblacht na hÍoslainne agus ag Ríocht na hIorua maidir leis an mbaint atá ag an Iorua le cur chun feidhme, cur i bhfeidhm agus forbairt acquis Schengen, tá siad infheidhme, toisc go gcuireann an togra reatha le acquis Schengen mar a shainítear in Iarscríbhinn A den Chomhaontú sin[13] An Eilvéis: Is éard atá sa Rialachán seo forbairt ar fhorálacha acquis Schengen, dá bhforáiltear leis an gComhaontú idir an tAontas Eorpach, an Comhphobal Eorpach agus Cónaidhm na hEilvéise maidir leis an mbaint atá ag an Eilvéis le cur chun feidhme, cur i bhfeidhm agus forbairt acquis Schengen.[14] Lichtinstéin: Is éard atá sa Rialachán seo forbairt ar fhorálacha acquis Schengen, dá bhforáiltear leis an bPrótacal idir an tAontas Eorpach, an Comhphobal Eorpach, Cónaidhm na hEilvéise agus Prionsacht Lichtinstéin maidir le haontachas Phrionsacht Lichtinstéin leis an gComhaontú idir an tAontas Eorpach, an Comhphobal Eorpach, agus Cónaidhm na hEilvéise maidir leis an mbaint atá ag Cónaidhm na hEilvéise le cur chun feidhme, cur i bhfeidhm agus forbairt acquis Schengen.[15] An Chipir: Is gníomh é an Rialachán seo lena gcuirtear le acquis Schengen nó atá gaolmhar leis ar dhóigh eile, dá bhforáiltear le hAirteagal 3(2) d'Ionstraim Aontachais 2003. An Bhulgáir agus an Rómáin Is gníomh é an Rialachán seo lena gcuirtear le acquis Schengen nó atá gaolmhar leis ar dhóigh eile, dá bhforáiltear le hAirteagal 4(2) d'Ionstraim Aontachais 2005. 2013/0059 (COD) Togra le haghaidh RIALACHÁIN Ó PHARLAIMINT NA hEORPA AGUS ÓN gCOMHAIRLE lena mbunaítear Clár do Thaistealaithe Cláraithe TÁ PARLAIMINT NA hEORPA AGUS COMHAIRLE AN AONTAIS EORPAIGH, Ag féachaint don Chonradh ar Fheidhmiú an Aontais Eorpaigh, agus go háirithe Airteagal 74 agus Airteagal 77(2)(b) agus (d) de, Ag féachaint don togra ón gCoimisiún Eorpach[16], Tar éis dóibh an dréachtghníomh reachtach a chur chuig na parlaimintí náisiúnta, Ag féachaint don tuairim ó Choiste Eacnamaíoch agus Sóisialta na hEorpa[17] Ag féachaint don tuairim ó Choiste na Réigiún[18], Tar éis dóibh dul i gcomhairle leis an Maoirseoir Eorpach ar Chosaint Sonraí, Ag gníomhú dóibh i gcomhréir leis an ngnáthnós imeachta reachtach, De bharr an méid seo a leanas: (1) Ní mór do sheiceálacha teorann a áirithiú go mbeidh leibhéal ard slándála ann agus tréimhsí feithimh a choinneáil chomh gairid agus is féidir ag an am céanna. Cuireann an méadú atá faoi shreabha tráchta ag teorainneacha seachtracha leis an riachtanas atá ann réitigh nua a fháil chun na cuspóirí sin a bhaint amach. Cuirfidh difreáil níos mó seiceálacha teorann ar chumas na mBallstát seiceálacha simplithe a úsáid i gcás náisiúnach tríú tíortha a mheastar a bhfuil riosca íseal ag baint leo. (2) Is féidir le saoránaigh an AE córais rialaithe uathoibrithe a úsáid agus tá sé léirithe go bhfuil na córais sin éifeachtúil maidir le seiceálacha teorann a dhéanamh níos gasta. Ba cheart deis a thabhairt do náisiúnaigh tríú tíortha chomh maith iad a úsáid, chun an tréimhse feithimh a dhéanamh níos gairide agus leibhéal ard slándála a áirithiú ag an am céanna. (3) Tá achoimre i dTeachtaireacht an 13 Feabhra 2008 ón gCoimisiún dar teideal Preparing the next steps in border management in the European Union (Na chéad chéimeanna eile a ullmhú maidir le bainistiú teorainneacha san Aontas Eorpach)[19] ar an ngá atá le Clár do Thaistealaithe Cláraithe (RTP) a chur ar bun do náisiúnaigh tríú tíortha a bhíonn ag taisteal go minic agus le háiseanna Rialaithe Teorann Uathoibrithe chun trasnú na teorann seachtraí a éascú mar chuid den straitéis Eorpach ar bhainistíocht chomhtháite theorainneacha. (4) Chuir Comhairle Eorpach an 19 agus an 20 Meitheamh 2008 béim ar a thábhachtaí atá sé leanúint d’fhorbairt straitéis an AE ar bhainistíocht chomhtháite teorainneacha, lena n‑áirítear úsáid níos fearr a bhaint as teicneolaíochtaí nua‑aimseartha chun bainistiú na dteorainneacha seachtracha a fheabhsú. (5) Cuireadh béim i dTeachtaireacht an 10 Meitheamh 2004 ón gCoimisiún dar teideal An area of freedom, security and justice serving the citizens (Limistéar saoirse, slándála agus ceartais ina bhfreastalaítear ar na saoránaigh)[20] ar an ngá atá le RTP a bhunú chun dul isteach réidh san Aontas a áirithiú. (6) D’iarr Comhairle Eorpach an 23 agus an 24 Meitheamh 2011 le linn a sheisiúin go ndéanfaí obair ar “theorainneacha cliste” a chur ar aghaidh gan mhoill. Mar fhreagairt tosaigh ar an éileamh sin, d’fhoilsigh an Coimisiún an Teachtaireacht Smart borders – options and the way ahead (Teorainneacha cliste – roghanna agus an bealach chun cinn) an 25 Meán Fómhair 2011. (7) Ba cheart é bheith de chuspóir ag an gClár do Thaistealaithe Cláraithe (RTP) é a dhéanamh níos fusa teorainneacha seachtracha a thrasnú ag na taistealaithe tríú tíortha a dhéanann é go minic agus ar a ndearnadh scagadh agus grinnfhiosrúchán roimh ré. (8) Ba cheart na forálacha coiteanna a bheith ag na Ballstáit uile maidir leis an RTP chun deis a thabhairt do thaistealaí cláraithe sochar a bhaint as na seiceálacha teorann éascaithe ag pointí trasnaithe seachtracha uile na mBallstát gan gá a bheith le réamhscagadh agus réamh‑ghrinnfhiosrúchán ar leith i gcás gach Ballstáit ar leith. (9) Ní mór cuspóirí an RTP agus a ailtireachta teicniúla a shonrú, rialacha maidir lena oibriú agus a úsáid a leagan síos agus freagrachtaí a shainiú maidir leis an gcóras, maidir leis na catagóirí sonraí atá le hiontráil sa chóras, maidir le críocha iontráil na sonraí sin, maidir le critéir a ndul isteach, maidir leis na húdaráis a bheidh údaraithe rochtain a fháil ar na sonraí agus rialacha breise maidir le próiseáil sonraí agus cosaint sonraí pearsanta. (10) Is í an Ghníomhaireacht chun bainistiú oibríochtúil a dhéanamh ar chórais mhórscála faisnéise i limistéar saoirse, slándála agus ceartais, a bunaíodh le Rialachán (AE) Uimh. 1077/2011 ó Pharlaimint na hEorpa agus ón gComhairle an 25 Deireadh Fómhair 2011 lena mbunaítear Gníomhaireacht Eorpach chun bainistiú oibríochtúil a dhéanamh ar chórais mhórscála TF i limistéar saoirse, slándála agus ceartais[21] (an Ghníomhaireacht anseo feasta), ba cheart a bheith freagrach as forbairt agus as bainistiú oibríochtúil córais láraithe arb é a bheidh ann Stór Lárnach Cúltaca, na Comhéadain Aonfhoirmeacha i ngach Ballstát, na Pointí Iontrála Líonra agus an an bonneagar cumarsáide idir an Comhéadan Lárnach agus na Pointí Iontrála Gréasáin. Ina theannta sin, ba cheart an Ghníomhaireacht a bheith freagrach as sonraíochtaí teicniúla a shainiú maidir le dearbhán lena ráthófar idir-inoibritheacht an RTP ar fud an Aontais. Is iad na Ballstáit ba cheart a bheith freagrach as forbairt agus as bainistiú oibríochtúil a gcóras náisiúnta féin. (11) Ba cheart an Stór Lárnach a bheith ceangailte de chórais náisiúnta na mBallstát, chun é a chur ar chumas údaráis inniúla na mBallstát sonraí a bhaineann le hiarratais ar an RTP a phróiseáil. (12) Chun a áirithiú go bhfíorófar taistealaí cláraithe go hiontaofa, is gá an t‑aitheantóir uathúil (uimhir iarratais), na sonraí bithmhéadracha (méarloirg) agus na sonraí alfa‑uimhriúla arna mbaint as an iarratas i Stór Lárnach agus an t‑aitheantóir uathúil mar dhearbhán agus bithmhéadrachtaí a fhíorú ag na teorainneacha seachtracha. Ba cheart na sonraí alfa‑uimhriúla agus na méarloirg a stóráil i gcodanna ar leith i gCóras Lárnach agus níor cheart ceangal a bheith eatarthu. Ba cheart don aitheantóir uathúil, agus don aitheantóir uathúil amháin, an ceangal idir na sonraí alfa‑uimhriúla agus na méarloirg a dhéanamh. (13) Ba cheart do náisiúnaigh tríú tíortha ar mian leo páirt a ghlacadh sa RTP a chruthú gur gá é nó údar a thabhairt leis an rún atá acu taisteal go minic nó go tráthrialta, de bharr a stádais ghairme nó teaghlaigh go háirithe, amhail duine gnó, státseirbhíseach a mbíonn teagmhálacha oifigiúla tráthrialta aige le Ballstáit agus le hinstitiúidí an Aontais, ionadaí eagraíochtaí sochaí sibhialta atá ag taisteal chun críche oiliúna oideachais, seimineár agus comhdhálacha, taighdeoir ag glacadh páirte i ngníomhaíochtaí eacnamaíocha, ball teaghlaigh saoránaigh den Aontas, ball teaghlaigh náisiúnaigh tríú tír atá ina chónaí go dlíthiúil i mBallstát. (14) Ba cheart rochtain ar an RTP a thabhairt do náisiúnaigh tríú tíortha ag a bhfuil víosa dul isteach iolrach nó víosa D bailí ar feadh bhliain amháin ar a laghad nó sealbhóirí ceada cónaithe arna eisiúint ag Ballstát, de ghnáth, má iarrann siad é. (15) I gcás ina ndéanfaidh náisiúnach tríú tír iarratas ar víosa dul isteach iolrach agus ar rochtain ar an RTP, féadfaidh na húdaráis inniúla an dá iarratas a scrúdú agus Cinneadh a dhéanamh maidir leo san aon am amháin, ar bhonn an aon agallaimh amháin agus an aon tacair de dhoiciméid tacaíochta amháin. (16) Ba cheart rochtain ar an RTP a thabhairt, de ghnáth, do bhaill teaghlaigh shaoránaigh an Aontais. Ba cheart deis a bheith ag baill teaghlaigh shaoránaigh an Aontais sochar a bhaint as an RTP fiú mura bhfuil siad ina gcónaí laistigh de limistéar an Aontais má thaistealaíonn siad go minic chuig Ballstát chun taisteal in éineacht leis an saoránach den Aontas lena mbaineann nó chun teacht le chéile leis. Ba cheart seiceálacha ar bhaill teaghlaigh shaoránaigh an Aontais atá ag trasnú na dteorainneacha seachtracha a dhéanamh i gcomhréir le Treoir 2004/38/CE ó Pharlaimint na hEorpa agus ón gComhairle an 29 Aibreán 2004 maidir le ceart shaoránaigh an Aontais agus a mball teaghlaigh gluaiseacht agus cónaí faoi shaoirse laistigh de limistéar na mBallstát[22]. (17) Ba cheart na critéir a úsáidtear chun iarratais a chuireann isteach baill teaghlaigh shaoránaigh an Aontais a scrúdú a bheith comhionann leis na critéir a úsáidtear chun iarratais ar víosa a chuireann isteach baill teaghlaigh shaoránaigh an Aontais. Bheadh sin ag teacht leis an mbeartas atá ann faoi láthair maidir le teorainneacha a bhainistiú. (18) Is gá údaráis inniúla sin na mBallstát a shainiú a mbeidh rochtain ag a bhfoirne cuí‑údaraithe ar na sonraí chun iad a iontráil, a leasú, a scriosadh, a cheadú nó a chuardach chun críoch sainiúil an RTP i gcomhréir leis an Rialachán seo a mhéid is gá chun a gcúraimí a dhéanamh. (19) Ba cheart aon phróiseáil a dhéanfar ar shonraí an RTP a bheith i gcomhréir leis na cuspóirí atá le baint amach agus atá riachtanach do chomhlíonadh cúraimí na n‑údarás inniúil. Agus an RTP á úsáid acu, ba cheart do na húdaráis inniúla a áirithiú go n‑urramófar dínit dhaonna agus sláine na ndaoine a mbeidh a sonraí á n‑iarraidh agus níor cheart dóibh idirdhealú a dhéanamh i gcoinne daoine bunaithe ar ghnéas, ar bhunadh ciníoch ná eitneach, ar reiligiún ná ar chreideamh, ar mhíchumas, ar aois ná ar chlaonadh gnéis. (20) Ba cheart pleananna teagmhasacha a bheith ar bun agus ba cheart na pleananna teagmhasacha sin a shoiléiriú do thaistealaithe, d’aerlínte/iompróirí aeir agus do na húdaráis uile atá ag oibriú ag an bpointe trasnaithe teorann. I gcás nach bhfuil sé ar chumas taistealaí chláraithe, mar shampla, ar aon chúis, an córas Rialaithe Teorann Uathoibrithe a úsáid, agus má atreoraítear é chuig ionad lámhsheiceála teorann, ba cheart féachaint chuige go cuí go gcomhlíonfar leis na nósanna imeachta a thagann as sin na cearta bunúsacha go hiomlán. (21) Níor cheart na sonraí pearsanta a stórálfar sa Stór Lárnach (bithmhéadrachtaí agus sonraí alfa‑uimhriúla) a choinneáil níos faide ná mar is gá ar mhaithe le cuspóirí an RTP. Is cuí na sonraí a choinneáil ar feadh uastréimhse cúig bliana, chun gur féidir sonraí alfa‑uimhriúla ó iarratais a rinneadh roimhe sin a chur san áireamh agus measúnú á dhéanamh ar iarratais RTP a chuirfear isteach ina dhiaidh sin agus athúsáid méarlorg atá stóráilte sa Stór (59 mí) á cur san áireamh freisin. Níor leor tréimhse ní ba ghiorra ná sin chun na gcríoch sin. Ba cheart na sonraí a scriosadh tar éis na tréimhse cúig bliana mura mbeidh foras ann iad a scriosadh roimhe sin. Níor cheart an tréimhse bhailíochta maidir le rochtain ar an RTP a bheith níos mó ná cúig bliana. (22) Chun próiseáil aon iarratais a dhéanfar ina dhiaidh sin a éascú, ba cheart an deis a bheith ann méarloirg a chóipeáil ón gcéad iontráil sa Stór Lárnach laistigh de thréimse 59 mí. A luaithe a bheidh an tréimhse sin caite, ba cheart na méarloirg a bhailiú athuair. (23) Chun an nós imeachta iarratais a éascú, ba cheart cead a bheith ag an iarratasóir iarratas a chur isteach ar rochtain ar an RTP ag consalacht aon Bhallstáit nó ag aon bpointe trasnaithe teorann seachtraí. Ba cheart cead a bheith ag aon Bhallstát an t‑iarratas a scrúdú agus Cinneadh a dhéanamh maidir leis ar bhonn na foirme iarratais comhchoitinne agus na rialacha coiteanna agus na gcritéar coiteann incháilitheachta. Ba cheart agallamh a bheith ann, de ghnáth. (24) De bharr clárúcháin sonraí bithmhéadracha sa Stór Lárnach, ba cheart é bheith de bhuncheanglas ar an iarratasóir teacht i láthair – i gcás an chéad iarratais ar a laghad – agus scrúdú á dhéanamh ar iarratais ar rochtain ar an RTP agus na cinntí maidir leis sin. (25) Le linn nós imeachta na seiceála teorann uathoibrithe, ba cheart an t‑aitheantas a fhíorú ag teorainneacha seachtracha i bhfianaise na sonraí bithmhéadracha sa Stór Lárnach. Ba cheart nárbh fhéidir an fíorú a dhéanamh ach tríd an dearbhán agus na méarloirg a thaispeáint go fisiciúil san aon am amháin. Le linn nósanna imeachta na seiceála uathoibrithe agus na lámhsheiceála teorann, ba cheart an rochtain a tugadh a fhíorú i bhfianaise na sonraí alfa‑uimhriúla sa Stór Lárnach tríd an dearbhán agus na méarloirg a thaispeáint go fisiciúil san aon am amháin. Níor cheart ach toradh maidir le hamas/gan amas a bheith ann a theacht as fíorú aitheantais agus rochtana a tugadh i gcás na ngardaí teorann a dhéanann na seiceálacha teorann chéad líne. (26) Ba cheart bearta iomchuí a bhunú maidir le faireachán agus meastóireacht a dhéanamh ar an Rialachán seo. Is gá meastóireacht go tráthrialta a dhéanamh chun go ndéanfar faireachán éifeachtach ar chur i bhfeidhm an Rialacháin seo. (27) Is modh tábhachtach faireacháin ar nósanna imeachta seiceálacha teorann iad na sonraí staidrimh agus d'fhéadfaí iad a úsáid mar uirlis éifeachtúil bhainistíochta. Ba cheart, dá bhrí sin, go dtiomsófaí na sonraí sin go tráthrialta i bhformáid choiteann. (28) Treoir 95/46/CE ó Pharlaimint na hEorpa agus ón gComhairle an 24 Deireadh Fómhair 1995 maidir le daoine aonair a chosaint i ndáil le sonraí pearsanta a phróiseáil agus maidir le saorghluaiseacht na sonraí sin[23], tá feidhm aici maidir le próiseáil sonraí pearsanta ag Ballstát agus an Rialachán seo á chur i bhfeidhm. Ba cheart, áfach, pointí áirithe a leagan amach ar bhealach níos mionsonraithe maidir le dlisteanacht próiseála sonraí pearsanta, an fhreagracht as na sonraí a phróiseáil, cearta na ndaoine is ábhar do na sonraí a chosaint agus maoirseacht ar chosaint sonraí. (29) Rialachán (CE) Uimh. 45/2001 an 18 Nollaig 2000 ó Pharlaimint na hEorpa agus ón gComhairle maidir le cosaint daoine aonair i ndáil le sonraí pearsanta a phróiseáil ag institiúidí agus comhlachtaí an Chomhphobail agus maidir le saorghluaiseacht na sonraí sin[24], tá feidhm aige maidir le gníomhaíochtaí institiúidí nó chomhlachtaí an Aontais agus iad ag déanamh a gcúraimí i gcás ina bhfuil siad freagrach as bainistíocht oibríochtúil an chórais dearbhán agus stóir. Ba cheart, áfach, pointí áirithe a leagan amach ar bhealach níos mionsonraithe maidir le dlisteanacht próiseála sonraí pearsanta, an fhreagracht as na sonraí a phróiseáil agus maoirseacht ar chosaint sonraí. (30) Ba cheart do na húdaráis mhaoirseachta náisiúnta a bunaíodh i gcomhréir le hAirteagal 28 de Treoir 95/46/EC faireachán a dhéanamh ar dhlíthiúlacht na próiseála a dhéanann na Ballstáit ar na sonraí pearsanta agus ba cheart don Mhaoirseoir Eorpach ar Chosaint Sonraí a bunaíodh le Rialachán (CE) Uimh. 45/2001 faireachán a dhéanamh ar ghníomhaíochtaí institiúidí agus chomhlachtaí an Aontais i ndáil le sonraí pearsanta a phróiseáil, agus na cúraimí teoranta atá le comhlíonadh ag institiúidí agus ag comhlachtaí an Aontais iad féin i ndáil leis na sonraí á gcur san áireamh. (31) Ba cheart don Mhaoirseoir Eorpach ar Chosaint Sonraí agus do na húdaráis maoirseachta dul i gcomhar le chéile go gníomhach chun maoirseacht chomhordaithe ar an RTP a áirithiú. (32) Ba cheart do na Ballstáit rialacha a leagan síos maidir leis na pionóis is infheidhme i leith sáruithe ar fhorálacha an Rialacháin seo agus a áirithiú go gcuirfear chun feidhme iad. (33) Chun a áirithiú go mbeidh coinníollacha cur chun feidhme an Rialacháin seo aonfhoirmeach, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún[25]. (34) Chun leasuithe teicniúla ar na hiarscríbhinní a ghlacadh, ba cheart an chumhacht gníomhartha a ghlacadh i gcomhréir le hAirteagal 290 den Chonradh ar Fheidhmiú an Aontais Eorpaigh a tharmligean chuig an gCoimisiún maidir le leasuithe teicniúla ar na hiarscríbhinní a ghlacadh i gcomhréir le hAirteagal 58. Tá sé thar a bheith tábhachtach go rachaidh an Coimisiún i mbun comhairliúchán iomchuí le linn a chuid oibre ullmhúcháin, comhairliúcháin le saineolaithe san áireamh. Ba cheart don Choimisiún, agus gníomhartha tarmligthe á n‑ullmhú agus á dtarraingt suas aige, a áirithiú go ndéanfar doiciméid ábhartha a tharchur chuig Parlaimint na hEorpa agus chuig an gComhairle ar bhealach comhuaineach, tráthúil agus iomchuí. (35) Leis sa Rialachán seo urramaítear na cearta bunúsacha agus comhlíontar na prionsabail a aithnítear le Cairt an Aontais Eorpaigh um Chearta Bunúsacha, go háirithe maidir le cosaint sonraí pearsanta (Airteagal 8) agus an ceart leigheas éifeachtach a fháil (Airteagal 51), go háirithe, agus ní mór é a chur i bhfeidhm i gcomhréir leis na cearta sin agus na prionsabail sin. (36) Ós rud é nach féidir RTP coiteann a bhunú agus oibleagáidí, coinníollacha agus nósanna imeachta coiteanna a chruthú maidir le sonraí i ndáil le taistealaithe cláraithe a stóráil a bhaint amach go leordhóthanach ar leibhéal na mBallstát amháin agus gur fearr, dá bhrí sin, de bharr fhairsinge agus thionchar an ghnímh, a bhainfear é sin amach ar leibhéal an Aontais, féadfaidh an tAontas bearta a ghlacadh i gcomhréir le prionsabal na coimhdeachta mar a leagtar amach in Airteagal 5 den Chonradh ar an Aontas Eorpach é. I gcomhréir le prionsabal na comhréireachta, mar atá leagtha amach san Airteagal sin, ní théann an Rialachán seo thar a bhfuil riachtanach chun an cuspóir sin a bhaint amach. (37) I gcomhréir le hAirteagal 1 agus Airteagal 2 de Phrótacal (Uimh. 22) maidir le seasamh na Danmhairge, atá i gceangal leis an gConradh ar an Aontas Eorpach agus leis an gConradh ar Fheidhmiú an Aontais Eorpaigh, níl an Danmhairg rannpháirteach i nglacadh an Rialacháin seo agus níl sí faoi cheangal aige ná faoi réir a chur i bhfeidhm. Ós rud é go gcuireann an Rialachán seo le acquis Schengen, cinnfidh an Danmhairg, i gcomhréir le hAirteagal 4 den Phrótacal sin, laistigh de thréimhse sé mhí tar éis don Chomhairle Cinneadh a dhéanamh ar an Rialachán seo, an gcuirfidh sí chun feidhme ina dlí náisiúnta é. (38) Is é atá sa Rialachán seo forbairt ar fhorálacha acquis Schengen nach nglacann an Ríocht Aontaithe páirt iontu, i gcomhréir le Cinneadh 2000/365/CE ón gComhairle an 29 Bealtaine 2000 maidir leis an iarraidh ó Ríocht Aontaithe na Breataine Móire agus Thuaisceart Éireann páirt a ghlacadh i roinnt forálacha de acquis[26] Schengen; dá bhrí sin, níl an Ríocht Aontaithe rannpháirteach i nglacadh an Rialacháin seo agus níl sí faoi cheangal aige ná faoi réir a chur i bhfeidhm. (39) Is é atá sa Rialachán seo forbairt ar fhorálacha acquis Schengen nach nglacann Éire páirt iontu, i gcomhréir le Cinneadh 2002/192/CE ón gComhairle an 28 Feabhra 2002 maidir leis an iarraidh ó Éirinn páirt a ghlacadh i roinnt forálacha de acquis Schengen[27]; dá bhrí sin, níl Éire rannpháirteach i nglacadh an Rialacháin seo agus níl sí faoi cheangal aige ná faoi réir a chur i bhfeidhm. (40) Maidir leis an Íoslainn agus an Iorua, is é atá sa Rialachán seo forbairt ar fhorálacha acquis Schengen de réir bhrí an Chomhaontaithe a tugadh i gcrích idir Comhairle an Aontais Eorpaigh agus Poblacht na hÍoslainne agus Ríocht na hIorua maidir le comhlachas an dá Stát sin le acquis Schengen a chur chun feidhme, a chur i bhfeidhm agus a fhorbairt[28], ar forálacha iad a thagann faoin réimse dá dtagraítear i bpointe A d’Airteagal 1 de Chinneadh 1999/437/CE ón gComhairle an 17 Bealtaine 1999 maidir le socruithe áirithe i dtaca le cur i bhfeidhm an Chomhaontaithe sin[29]. (41) Maidir leis an Eilvéis, is é atá sa Rialachán seo forbairt ar fhorálacha acquis Schengen de réir bhrí an Chomhaontaithe a tugadh i gcrích idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm, agus a fhorbairt[30], ar forálacha iad a thagann faoin réimse dá dtagraítear i bpointe A d’Airteagal 1 de Chinneadh 1999/437/CE ón gComhairle an 17 Bealtaine 1999 arna léamh in éineacht le hAirteagal 3 de Chinneadh 2008/146/CE ón gComhairle[31]. (42) Maidir le Lichtinstéin, is é atá sa Rialachán seo forbairt ar fhorálacha acquis Schengen dá bhforáiltear sa Phrótacal idir an tAontas Eorpach, an Comhphobal Eorpach, Cónaidhm na hEilvéise agus Prionsacht Lichtinstéin maidir le haontachas Phrionsacht Lichtinstéin leis an gComhaontú idir an tAontas Eorpach, an Comhphobal Eorpach agus Cónaidhm na hEilvéise maidir le comhlachas Chónaidhm na hEilvéise le acquis Schengen a chur chun feidhme, a chur i bhfeidhm agus a fhorbairt[32], ar forálacha iad a thagann faoin réimse dá dtagraítear i bpointe A d’Airteagal 1 de Chinneadh 1999/437/CE ón gComhairle an 17 Bealtaine 1999, arna léamh in éineacht le hAirteagal 3 de Chinneadh 2011/350/CE ón gComhairle[33]. (43) Maidir leis an gCipir, is é atá sa Rialachán seo gníomh lena gcuirtear le acquis Schengen nó a bhfuil baint ar shlí eile aige le acquis Schengen de réir bhrí Airteagal 3(2) d'Ionstraim Aontachais 2003. (44) Is é atá sa Rialachán seo gníomh lena gcuirtear le acquis Schengen nó a bhfuil baint ar shlí eile aige le acquis Schengen de réir bhrí Airteagal 4(2) d'Ionstraim Aontachais 2005. (45) Ós rud é go ndearna na Ballstáit sin atá ag cur chun feidhme acquis Schengen na rialuithe uile agus an réamhscagadh uile ba ghá ar na Taistealaithe Cláraithe agus nach cúis riosca iad ag an mBulgáir, ag an Rómáin ná ag an gCipir, féadfaidh na trí Bhallstát sin ballraíocht RTP an taistealaí chláraithe, atá le héascú seiceálacha teorann a fháil ag a dteorainneacha seachtracha, a aithint go haontaobhach, TAR ÉIS AN RIALACHÁN SEO A GHLACADH: CAIBIDIL I Forálacha ginearálta Airteagal 1 Ábhar Bunaítear leis an Rialachán seo na coinníollacha agus na nósanna imeachta le haghaidh rochtana ar an gClár do Theastalaithe Cláraithe (RTP) agus sainítear leis an cuspóir, na feidhmíochtaí agus na freagrachtaí atá leis an Stór Lárnach agus na dearbháin mar chóras le haghaidh stórála sonraí i ndáil le taistealaithe cláraithe laistigh den RTP. Airteagal 2 Bunú an RTP 1. Beidh an RTP bunaithe ar chóras le haghaidh sonraí i ndáil le taistealaithe cláraithe a stóráil a bheidh ag brath ar dhearbháin a choinneoidh taistealaithe aonair ar thaobh amháin agus ar Stór Lárnach, Stór fisiciúil sonraí RTP in áit lárnach, ar an taobh eile, dhá ghné le chéile ar a dtabharfar "córas na ndearbháin agus an Stóir Lárnaigh". 2. Déantaráilteoireacht theicniúil chóras na ndearbhán agus an Stóir Lárnaigh a chinneadh tuilleadh in Airteagal 21. 3. Is ag Gníomhaireacht chun bainistiú oibríochtúil a dhéanamh ar chórais mhórscála faisnéise i limistéar saoirse, slándála agus ceartais (an Ghníomhaireacht anseo feasta), a bheidh feasta cúraimí fhorbairt agus bhainistiú oibríochtúil an Stóir Lárnaigh, an Chomhéadain Aonfhoirmigh i ngach Ballstát, na bPointí Iontrála Líonra agus an Bhonneagair Chumarsáide idir an Stór Lárnach agus na Pointí Iontrála Gréasáin. Beidh an Ghníomhaireacht freagrach freisin as sonraíochtaí teicniúla dearbháin a shainiú. Airteagal 3 Sainmhínithe Chun críocha an Rialacháin seo, beidh feidhm ag na sainmhínithe seo a leanas: (1) ciallaíonn 'Clár do Theastalaithe Cláraithe' clár lenar féidir le náisiúnaigh tríú tíortha ar a ndearnadh réamh‑ghrinnfhiosrúchán agus ar tugadh rochtain dóibh ar an RTP leas a bhaint as éascú seiceálacha teorann ag teorainn sheachtrach an Aontais; (2) ciallaíonn 'Taistealaí Cláraithe' náisiúnach tríú tír dár tugadh rochtain ar an RTP i gcomhréir leis an Rialachán seo; (3) ciallaíonn 'Gníomhaireacht' an Ghníomhaireacht Eorpach chun bainistiú oibríochtúil a dhéanamh ar chórais mhórscála TF i limistéar saoirse, slándála agus ceartais arna bhunú ag Rialachán (AE) Uimh. 1077/2011; (4) ciallaíonn 'Stór Lárnach' an Stór fisiciúil sonraí RTP in áit lárnach; (5) ciallaíonn 'dearbhán' feiste a úsáidtear chun aitheantóir uathúil arna thabhairt do thaistealaí cláraithe a stóráil. Leis an aitheantóir uathúil, ceanglaítear an taistealaí agus a shonraí arna gcur isteach sa Stór Lárnach; (6) ciallaíonn 'bainistiú oibríochtúil' na cúraimí uile is gá chun feidhmiú córas mórscála TF a choinneáil ar bun, lena n‑áirítear freagracht as an mbonneagar cumarsáide a úsáideann na córais sin; (7) ciallaíonn 'forbairt' na cúraimí uile is gá chun córas mórscála TF a chruthú, lena n‑áirítear an bonneagar cumarsáide a úsáideann sé; (8) ciallaíonn 'údaráis inniúla' údaráis víosaí agus teorann de réir bhrí Airteagal 4(3) de Rialachán (CE) Uimh. 767/2008 ó Pharlaimint na hEorpa agus ón gComhairle[34] agus údaráis arna sannadh, i gcomhréir le dlí náisiúnta, chun seiceálacha a dhéanamh ar dhaoine ag na pointí trasnaithe teorann seachtraí i gcomhréir le Rialachán (CE) Uimh. 562/2006 ó Pharlaimint na hEorpa agus ón gComhairle[35]; (9) ciallaíonn 'náisiúnach tríú tír' nó 'taistealaí tríú tír' aon duine nach saoránach den Aontas é de réir bhrí Airteagal 20 den Chonradh nó saoránach tríú tír a bhfuil cearta saorghluaiseachta aige atá coibhéiseach le cearta shaoránaigh an Aontais faoi chomhaontuithe idir an tAontas agus a Bhallstáit, ar thaobh amháin, agus idir an tAontas agus an tríú tír sin, ar an taobh eile. (10) ciallaíonn 'foirm iarratais' foirm iarratas aonfhoirmeach le haghaidh rochtana ar an RTP mar tá leagtha amach in Iarscríbhinn 1; (11) ciallaíonn 'sonraí bithmhéadracha' méarloirg; (12) ciallaíonn 'doiciméad taistil' pas nó a chomhionann de dhoiciméad, a thugann ceart don sealbhóir teorainneacha seachtracha a thrasnú agus dár féidir víosa a ghreamú; (13) ciallaíonn 'fíorú' an próiseas trína ndéantar comparáid idir thacair sonraí chun bailíocht céannachta a maíodh a bheith ag duine a shuíomh (seiceáil sonra ar shonra); (14) ciallaíonn 'sonraí alfa-uimhriúla' sonraí a léirítear le litreacha, le digití, le saincharachtair agus le comharthaí spáis agus poncaíochta; (15) ciallaíonn 'Córas Náisiúnta' na crua‑earraí, na bogearraí agus an bonneagar cumarsáide náisiúnta le haghaidh feistí úsáideoirí deiridh na n‑údarás inniúil a cheangal dá chéile arna sainmhíniú in Airteagal 23(2) de na Pointí Iontrála Líonra i ngach Ballstát. (16) 'córas na ndearbhán agus an Stóir Lárnaigh' córas le haghaidh sonraí i ndáil le taistealaithe cláraithe a stóráil arb é a bheidh ann Stór Lárnach agus dearbhán; (17) ciallaíonn 'an Bállstát atá freagrach' an Ballstát a chuir na sonraí sa Stór Lárnach. (18) ciallaíonn 'ionad coiteann iarratas' ionad dá dtagraítear in Airteagal 41(2) de Rialachán (CE) Uimh. 810/2009 ó Pharlaimint na hEorpa agus ón gComhairle[36]; (19) ciallaíonn 'údarás maoirseachta' an t‑údarás maoirseachta a bunaíodh i gcomhréir le hAirteagal 28 de Treoir 95/46/CE. Caibidil II Nósanna imeachta agus coinníollacha maidir le hiarratas a chur isteach ar rochtain ar an RTP Airteagal 4 Údaráis agus Ballstáit atá inniúil maidir le hiarratais ar rochtain ar an RTP a scrúdú agus Cinneadh a dhéanamh orthu Is í foireann chuí‑údaraithe údaráis víosaí agus údaráis teorann aon Bhallstáit na húdaráis inniúla maidir le hiarratais ar rochtain ar an RTP a scrúdú agus Cinneadh a dhéanamh orthu. Airteagal 5 Iarratas a chur isteach 1. Féadfaidh náisiúnach tríú tír iarratas a chur isteach ar rochtain ar an RTP ag consalacht aon Bhallstáit, ag aon ionad coiteann iarratas ar nó ag aon phointe trasnaithe teorann seachtraí. Féadfar iarratas ar líne a ghlacadh, i gcás ina bhfuil sé le fáil. 2. Féadfar a cheangal ar iarratasoírí coinne a fháil chun iarratas a chur isteach. De ghnáth, beidh an choinne ann laistigh de thréimhse dhá sheachtain ón dáta ar ar iarradh an coinne. 3. I gcás ina bhfuil iarratasóir ag cur iarratais isteach ar rochtain ar an RTP den chéad uair, ceanglófar air teacht i láthair go pearsanta, chun a mhéarloirg a thabhairt, chun agallamh a dhéanamh agus chun go seiceálfar a dhoiciméad taistil. 4. I gcás ina gcuireann iarratasóir iarratas ar líne isteach nó ina dtagann sé faoi raon feidhme mhír 5, baileofar na sonraí bithmhéadracha, seiceálfar an doiciméad taistil agus déanfar an t‑agallamh, más infheidhme, nuair a dhéanfar an Cinneadh agus nuair a eiseofar an dearbhán. 5. Gan dochar d’Airteagal 8, féadfaidh na húdaráis inniúla an ceanglas dá dtagraítear i mír 3 a tharscaoileadh más sealbhóir ceada cónaithe nó cárta cónaithe an t‑iarratasóir nó más eol dóibh go bhfuil sé ionraic iontaofa. 6. Ní mór don iarratasóir, tráth a mbeidh an t‑iarratas á chur isteach aige: (a) bheith ar a laghad 12 bliana d’aois; (b) foirm iarratais a thíolacadh i gcomhréir le hAirteagal 6; (c) doiciméad taistil a thíolacadh i gcomhréir le hAirteagal‑7; (d) cead a thabhairt a mhéarloirg a bhailiú i gcomhréir le hAirteagal 8; (e) doiciméid tacaíochta a thabhairt, i gcomhréir le hAirteagal 9 agus Iarscríbhinn II, más infheidhme; (f) an táille a íoc i gcomhréir le hAirteagal 10; 7. Féadfaidh an t‑iarratasóir a iarratas a aistarraingt tráth ar bith sula mbeidh Cinneadh déanta maidir leis an iarratas. Airteagal 6 Foirm iarratais 8. Cuirfidh gach iarratasóir isteach iarratas a bheidh comhlánaithesínithe. Tíolacfaidh mionaoisigh foirm iarratais arna síniú ag duine ag a bhfuil údarás tuismitheora bhuain nó shealadaigh nó caomhnóireacht dhlíthiúil. 9. Cuirfidh na Ballstáit an fhoirm iarratais ar fáil saor in aisce agus go forleathan d’iarratasóirí agus beidh rochtain éasca acu uirthi. 10. Beidh an fhoirm le fáil sna teangacha seo a leanas: teanga oifigiúil/teangacha oifigiúla an Bhallstáit lena mbaineann, teanga oifigiúil/teangacha oifigiúla an tríú tír nó na dtríú tíortha ina bhféadfar an t‑iarratas a thaisceadh agus teanga oifigiúil/teangacha oifigiúla tríú tíortha comharsanachta, más infheidhme. 11. Cuirfidh na Ballstáit an teanga nó na teangacha a fhéadfar a úsáid chun an fhoirm iarratais a chomhlánú in iúl d’iarratasóirí. Airteagal 7 Doiciméad taistil Tíolacfaidh an t‑iarratasóir Doiciméad Taistil Meaisín‑Inléite (MRTD) nó ríomhDhoiciméad Taistil Measín‑Inléite a bheidh bailí ar feadh tréimhse na rochtana ar an RTP arna hiarraidh agus a eisíodh laistigh de chúig bliana roimhe sin. Beidh an víosa riachtanach greamaithe den doiciméad taistil nó beidh an cead cónaí nó an cárta cónaí meaisín‑inléite riachtanach ag gabháil leis. Mar mhalairt air sin, féadfaidh an t‑iarratasóir iarratas a chur isteach ar víosa san aon am amháin a bheidh sé ag cur iarratais isteach ar rochtain ar an RTP, más infheidhme. Airteagal 8 Sonraí bithmhéadracha 12. I gcás nár chuir an t‑iarratasóir iarratas isteach ar rochtain ar an RTP roimh ré, baileoidh na Ballstáit sonraí bithmhéadracha ó na hiarratasóirí arb éard a bheidh iontu ceithre cinn de mhéarloirg an iarratasóra arna nglacadh agus na méara leata agus arna mbailiú go digiteach i gcomhréir leis na cosaintí atá leagtha síos i gCoinbhinsiún Chomhairle na hEorpa chun Cearta an Duine agus Saoirsí Bunúsacha a Chosaint, i gCairt um Chearta Bunúsacha an Aontais Eorpaigh agus i gCoinbhinsiún na Náisiún Aontaithe um Chearta an Linbh. 13. Mura féidir ceithre mhéarlorg a bhailiú, baileofar an méid is féidir méarlorg. Áiritheoidh na Ballstáit go mbeidh na nósanna imeachta iomchuí ar bun chun dínit an iarratasóira a ráthú i gcás ina mbeidh deacrachtaí le bailiú na méarlorg. 14. Más rud é gur cuireadh méarloirg a tógadh ón iarratasóir mar chuid d’iarratas níos túisce isteach den chéad uair sa Stór Lárnach tráth is lú ná 59 mí roimh dháta an iarratais nua, féadfar iad a chóipeáil isteach san iarratas a dhéanfar ina dhiaidh sin. Más rud é, áfach, go bhfuil amhras réasúnach ann maidir le haitheantas an iarratasóra nó nach féidir a dheimhniú láithreach gur bailíodh na méarloirg laistigh den tréimhse atá sonraithe sa chéad fhomhír, baileoidh na húdaráis inniúla méarloirg ón iarratasóir. 15. Cinnfidh an Coimisiún na sonraíochtaí maidir le gléine agus úsáid méarlorg le haghaidh fíorú bithmhéadrach i gcomhréir le hAirteagal 37. 16. Is comhaltaí foirne a bheidh cáilithe agus údaraithe go cuí de chuid na n‑údarás inniúil a bhaileoidh na méarloirg. 17. Ní cheanglófar na méarloirg de na sonraí alfa‑uimhriúla agus cuirfear isteach iad i ranna ar leith den Stór Lárnach. Airteagal 9 Doiciméid tacaíochta 18. Nuair a bheidh iarratas á dhéanamh ar rochtain ar an RTP ag an iarratasóir, tíolacfaidh sé na nithe seo a leanas: (a) doiciméid lena léirítear cuspóirí na dturas; (b) fianaise i dtaca le cóir mhaireachtála leordhóthanach maidir leis an taisteal agus an lóistín le haghaidh an chéad dá thuras eile; (c) doiciméad lena léirítear a stádas gairme nó teaghlaigh, amhail duine gnó, státseirbhíseach a dhéanann teagmhálacha tráthrialta le Ballstáit agus le hinstitiúidí an Aontais, ionadaí eagraíochtaí de chuid na sochaí sibhialta, duine atá ag taisteal chun críocha oiliúna oideachais, seimineáir agus comhdhálacha, duine atá ag glacadh páirte i ngníomhaíochtaí eacnamaíocha, ball teaghlaigh ag saoránach den Aontas, ball teaghlaigh náisiúnaigh tríú tíortha atá ina gcónaí go dlíthiúil i mBallstát. 19. I gcás ina bhfuil an t‑iarratasóir ina bhall teaghlaigh ag saoránach den Aontas ag a bhfuil ceart saorghluaiseachta, ní bheidh sé de cheangal ar an iarratasóir ach cárta cónaí arna eisiúint ag Ballstát a thíolacadh, más infheidhme, agus fianaise maidir lena aitheantas, a náisiúntacht agus a ghaol muintearais le saoránach den Aontas a bhfuil feidhm ag Treoir 2004/38/CE ina leith. 20. I gcás ina gcuireann náisiúnach tríú tír iarratas isteach ar víosa dul isteach iolrach agus iarratas ar rochtain ar an RTP san aon am amháin agus in aon áit amháin, ní éilítear ach tacar amháin de dhoiciméid tacaíochta a chur isteach. 21. Má chuireann sealbhóir víosa dul isteach iolrach iarratas isteach ar RTP san áit chéanna inar eisíodh víosa dul isteach iolrach ach nach ndéanann sé amhlaidh san am céanna, féadfar na doiciméid tacaíochta a tugadh le haghaidh an iarratais ar víosa dul isteach iolrach a úsáid sa mheasúnú ar an iarratas ar RTP. Má tá aon amhras ann maidir leis na doiciméid tacaíochta a tugadh níos luaithe a bheith cothrom le dáta, féadfaidh Ballstát doiciméid tacaíochta nua a iarraidh laistigh de thréimhse deich lá oibre. Tá liosta neamh‑uileghabhálach de dhoiciméid tacaíochta a fhéadfaidh údaráis inniúla a iarraidh ón iarratasóir leagtha amach in Iarscríbhinn II. 22. Féadfaidh na Ballstáit a cheangal ar na hiarratasóirí cruthúnas ar urraíocht agus/nó ar chóiríocht phríobháideach a thíolacadh trí fhoirm arna tarraingt suas ag an mBallstát lena mbaineann a chomhlánú. Féadfar an cruthúnas sin a iarraidh do na chéad dá thuras eile ar a mhéad. Sonrófar an méid seo a leanas, ar a laghad, ar an bhfoirm sin: (d) tréimhse bailíochta na hurraíochta agus/nó na cóiríochta; (e) cé acu is cruthúnas ar urraíocht agus/nó ar chóiríocht é cuspóir an turais; (f) cé acu is duine aonair, cuideachta nó eagraíocht é an t‑óstach; (g) aitheantas agus sonraí teagmhála an óstaigh; (h) an t‑iarratasóir nó na hiarratasóirí dár tugadh cuireadh; (i) seoladh na cóiríochta; (j) naisc teaghlaigh a d’fhéadfadh a bheith aige leis an óstach. Chomh maith le teanga oifigiúil nó teangacha oifigiúla an Bhallstáit, tarraingeofar suas an fhoirm i dteanga oifigiúil amháin eile de chuid institiúidí an Aontais Eorpaigh ar a laghad. Cuirfear an fhaisnéis atá sonraithe in Airteagal 48(1) ar fáil ar an bhfoirm don duine a bheidh á síniú. Tabharfar cóip shamplach den fhoirm don Choimisiún. 23. Féadfaidh na húdaráis inniúla ceann amháin nó níos mó de na ceanglais atá leagtha síos i mír 1 a tharscaoileadh má tá cead cónaí ag an iarratasóir nó más eol dóibh go bhfuil an t‑iarratasóir ionraic iontaofa. Airteagal 10 Táille 24. Íocfaidh iarratasoírí táille mar atá sonraithe in Iarscríbhinn III. 25. Athbhreithneofar an táille go tráthrialta chun go gcuirfear na costais riaracháin san áireamh. Tabharfar de chumhacht don Choimisiún gníomhartha tarmligthe a ghlacadh maidir le coigeartú na táille i gcomhréir le hAirteagal 59. 26. Is in euro, in airgeadra náisiúnta an tríú tír, nó san airgeadra a úsáidtear de ghnáth sa tríú tír ina mbeidh an t‑iarratas á chur isteach a dhéanfar an táille a mhuirearú, agus ní bheidh sí inaisíoctha is cuma cén toradh a bheidh ar an iarratas nó má tarraingíodh siar é.. 27. Nuair a mhuirearófar méid na táille in airgeadra eile seachas an euro, déanfar méid na táille a mhuirearófar san airgeadra sin a shocrú agus a athbhreithniú go tráthrialta i bhfeidhmiú an ráta tagartha malairte coigríche euro arna socrú ag an mBanc Ceannais Eorpach. Féadfar an méid a mhuirearófar a shlánú suas. 28. Tabharfar admháil chlóbhuailte nó ríomhadmháil don iarrathóir ar an táille a íocadh. CAIBIDIL III Iarratais a scrúdú agus Cinneadh a dhéanamh maidir leo Airteagal 11 Inghlacthacht 29. Fíoróidh na húdaráis inniúla: – go bhfuil an t‑iarratasóir 12 bhliain d’aois ar a laghad; – go bhfuil na nithe dá dtagraítear in Airteagal 5(6)(b), (c) agus (e) san iarratas; – gur bailíodh sonraí bithmhéadracha an iarratasóra, agus – gur bailíodh an táille. 30. I gcás ina gcinnfidh na húdaráis inniúla gur comhlíonadh na coinníollacha dá dtagraítear i mír 1, beidh an t‑iarratas inghlactha agus déanfaidh na húdaráis inniúla: – na nósanna imeachta atá leagtha síos in Airteagal 24 a leanúint; – an t‑iarratas a scrúdú tuilleadh. 31. I gcás ina bhfionnfaidh na húdaráis inniúla nár comhlíonadh na coinníollacha dá dtagraítear i mír 1, beidh an t‑iarratas neamh‑inghlactha agus ní scrúdóidh na húdaráis inniúla an t‑iarratas agus déanfaidh siad an méid seo a leanas, gan mhoill: – an fhoirm iarratais agus aon doiciméad a thíolaic an t‑iarratasóir a chur ar ais, – na sonraí bithmhéadracha a bailíodh a scriosadh. Airteagal 12 Iarratas a scrúdú 32. Ní dhéanfaidh scrúdú ar iarratais agus ar agallaimh, i gcás inar cuí, ach na húdaráis inniúla dá dtagraítear in Airteagal 4. 33. Agus é ag déanamh scrúdú ar an iarratas, fíoróidh an t‑údarás inniúil: (k) go gcomhlíonann an t‑iarratasóir na coinníollacha iontrála atá leagtha amach in Airteagal 5(1) de Rialachán (AE) Uimh. 562/2006; (l) go bhfuil an doiciméad taistil, an víosa, an cead cónaí nó an cárta cónaí arna thíolacadh, i gcás inar cuí, bailí agus nach bhfuil sé bréagach, góchumtha nó brionnaithe; (m) gur thug an t‑iarratasóir cruthúnas ar an riachtanas nó ar an rún taisteal go minic agus/nó go rialta nó gur thug sé údar maith leis; (n) nár sháraigh an t‑iarratasóir an uastréimhse fanachta údaraithe i gcríoch na mBallstát roimhe seo agus gur chruthaigh sé go bhfuil sé ionraic agus iontaofach, go háirithe go bhfuil rún aige dáiríre an chríoch sin a fhágáil in am trátha; (o) an t‑údar a thug an t‑iarratasóir maidir le cuspóir agus coinníollacha na dtréimhsí fanachta atá beartaithe; (p) gur thug an t‑iarratasóir cruthúnas ar a staid airgeadais sa tír thionscnaimh nó chónaí agus go bhfuil cóir mhaireachtála leordhóthanach aige don tréimhse/do na tréimhsí atá beartaithe agus don fhilleadh ar a thír thionscnaimh nó chónaí, nó go bhfuil sé ar a chumas an chóir sin a fháil go dleathach; (q) nach duine é an t‑iarratasóir ar eisíodh foláireamh ina leith i gCóras Faisnéise Schengen (SIS); (r) nach meastar gur baol é an t‑iarratasóir do bheartas poiblí, do shlándáil inmheánach nó do shláinte an phobail nó do chaidreamh idirnáisiúnta aon cheann de na Ballstáit, go háirithe i gcás nár eisíodh foláireamh i mbunachair sonraí na mBallstát chun críche cead dul isteach a dhiúltú ar an bhforas céanna; (s) ar tugadh, ar síneadh, ar diúltaíodh nó ar cúlghaireadh rochtain an iarratasóra ar an RTP. Agus é á fhíorú go gcomhlíonann an t‑iarratasóir na coinníollacha dul isteach atá leagtha amach in Airteagal 5(1) de Rialachán Uimh. 562/2006, ba cheart dó aird ar leith a thabhairt ar mheasúnú a dhéanamh an bhfuil baol na hinimirce neamhdhleathaí nó baol do shlándáil na mBallstát ag roinnt leis an iarratasóir nó an bhfuil sé ar intinn ag an iarratasóir críoch na mBallstát a fhágáil laistigh den tréimhse fanachta údaraithe. 34. Déanfar measúnú ar chóir mhaireachtála do na tréimhsí fanachta atá beartaithe i gcomhréir le fad agus cuspóir na tréimhse/na dtréimhsí fanachta agus faoi Treoir meánphraghsanna cothaithe agus iostais i gcóiríocht bheagchostais sa Bhallstát/sna Ballstáit lena mbaineann, ar bhonn na méideanna tagartha arna socrú ag na Ballstáit i gcomhréir le hAirteagal 34 de Chód Teorainneacha Schengen. Féadfaidh sé gur fianaise le cóir mhaireachtála leordhóthanach é cruthúnas ar urraíocht agus/nó ar chóiríocht phríobháideach chomh maith. 35. Beidh an scrúdú ar an iarratais bunaithe go sonrach ar bharántúlacht agus ar iontaofacht na ndoiciméad a thíolacfar agus ar fhírinneacht agus ar iontaofacht na ráiteas a dhéanfaidh an t‑iarratasóir. Má tá aon amhras ar Bhallstát atá freagrach as iarratas a scrúdú maidir leis an iarratasóir, a chuid ráiteas nó doiciméid tagartha arna dtabhairt, féadfaidh sé dul i gcomhairle le Ballstáit eile sula ndéanfar aon chinneadh maidir leis an iarratas. 36. Agus scrúdú ar an iarratas á dhéanamh, féadfaidh na húdaráis inniúla, i gcásanna a bhfuil údar leis, doiciméid bhreise a iarraidh mar atá leagtha síos in Airteagal 9. 37. Ní leanfaidh diúltú uathoibríoch iarratais nua as diúltú RTP roimhe sin. Déanfar measúnú ar iarratas nua ar bhonn na faisnéise uile a bheidh le fáil. 38. Úsáidfear na critéir chéanna i gcás scrúdaithe ar iarratais arna gcur isteach ag baill teaghlaigh saoránach den Aontas agus a úsáideadh i gcás an scrúdaithe ar a n‑iarratas ar víosa. Airteagal 13 Cinneadh a dhéanamh maidir leis an iarratas 39. Déanfaidh na húdaráis inniúla Cinneadh maidir le hiarratas atá inghlactha de bhun Airteagal 11 laistigh de 25 lá féilire ón dáta cur isteach. 40. Murar Cinneadh go bhfuil an t‑iarratas neamh‑inghlactha nó murar tharraing an t‑iarratasóir siar é, déanfar cinneadh: (t) rochtain ar an RTP a thabhairt, i gcomhréir le hAirteagal 14, nó (u) rochtain ar an RTP a dhiúltú, i gcomhréir le hAirteagal 15. CAIBIDIL IV Rochtain ar an RTP a thabhairt, a shíneadh, a dhiúltú agus a chúlghairm Airteagal 14 Rochtain ar an RTP a thabhairt agus a shíneadh 41. Tabharfar rochtain tosaigh ar an RTP ar feadh bhliain amháin. Féadfar rochtain a shíneadh ar feadh dhá bhliain má iarrtar sin, agus ar feadh dhá bhliain eile ina dhiaidh sin gan iarratas i gcás taistealaithe a chomhlíon na rialacha agus na rialacháin atá leagtha síos maidir leis an teorainn sheachtrach a thrasnú agus maidir le fanacht laistigh de limistéar Schengen. Ní bheidh an tréimhse rochtana a thabharfar níos faide ná bailíocht na ndoiciméad taistil, an víosa, an cheada cónaí nó an chárta cónaí, i gcás inar cuí, agus beidh sé bunaithe ar an scrúdú a rinneadh i gcomhréir le hAirteagal 12. 42. Tabharfar rochtain ar an RTP gan ceanglais bhreise nós imeachta, faoi réir chomhlíonadh na gceanglas substaintiúil atá leagtha amach sa Rialachán seo, do dhaoine ag a bhfuil nó dá n‑eisítear víosa dul isteach iolrach nó víosa D atá bailí ar feadh bhliain amháin ar a laghad, do dhaoine ag a bhfuil cead cónaí agus do bhaill teaghlaigh saoránach den Aontas. 43. Cuirfear na sonraí atá leagtha amach in Airteagal 26 isteach sa Stór Lárnach nuair a bheidh Cinneadh déanta rochtain ar an RTP a thabhairt. 44. Cuirfear na sonraí atá leagtha amach in Airteagal 27 isteach i ndearbhán nuair a bheidh Cinneadh déanta rochtain ar an RTP a thabhairt. 45. Cuirfear na sonraí atá leagtha amach in Airteagal 30 isteach sa Stór Lárnach nuair a bheidh Cinneadh déanta síneadh ar rochtain ar an RTP a thabhairt. Airteagal 15 Rochtain ar an RTP a dhiúltú 46. Diúltófar rochtain ar an RTP don iarratasóir más rud é: (v) gur thíolaic sé doiciméad taistil nach bhfuil bailí nó atá bréagach, góchumtha nó brionnaithe; (w) nach bhfuil cead cónaí, cárta cónaí nó víosa aige atá bailí, má cheanglaítear sin de bhun Rialachán (CE) Uimh. 539/2001[37] ón gComhairle agus nach gcomhlíonann sé na ceanglais atá le heisiúint amach anseo; (x) nár thug an t‑iarratasóir cruthúnas ar an riachtanas nó ar an rún taisteal go minic agus/nó go rialta nó nár thug sé údar maith leis; (y) gur sháraigh an t‑iarratasóir an uastréimhse fanachta údaraithe i gcríoch na mBallstát roimhe seo agus nár chruthaigh sé iontaofacht, go háirithe go bhfuil rún aige dáiríre an chríoch sin a fhágáil in am trátha (z) nach dtugann sé údar maith le cuspóir agus le coinníollacha na tréimhse fanachta atá beartaithe; (aa) nár thug an t‑iarrthóir cruthúnas ar a staid airgeadais sa tír thionscnaimh nó chónaí agus go bhfuil cóir mhaireachtála leordhóthanach aige don tréimhse/do na tréimhsí atá beartaithe agus don fhilleadh ar a thír thionscnaimh nó chónaí, nó go bhfuil sé ar a chumas an chóir sin a fháil go dleathach; (bb) gur duine é ar eisíodh foláireamh ina leith sa SIS; (cc) go meastar gur baol é do bheartas poiblí, do shlándáil náisiúnta nó do chaidreamh idirnáisiúnta aon cheann de na Ballstáit, go háirithe i gcás inar eisíodh foláireamh i mbunachair sonraí náisiúnta na mBallstát chun críche cead dul isteach a dhiúltú ar an bhforas céanna. nó (dd) má tá amhras réasúnach ann faoi bharántúlacht na ndoiciméad tacaíochta a thíolaic an t‑iarratasóir nó faoi fhírinneacht na faisnéise atá iontu nó faoi iontaofacht na ráiteas a rinne an t‑iarratasóir. 47. Tabharfar fógra don iarratasóir faoi chinneadh faoin diúltú agus faoi na cúiseanna ar a mbeidh sé bunaithe trí bhíthin na foirme caighdeánaí atá leagtha amach in Iarscríbhinn IV. 48. Gan dochar don cheart go ndéanfar athbhreithniú breithiúnach, i gcomhréir le dlí nós imeachta an Bhallstáit a ghlac an Cinneadh cinntitheach maidir leis an iarratas, beidh an ceart ag an iarratasóir ar diúltaíodh rochtain ar an RTP dó go n‑athbhreithneofar an diúltú chun earráidí is féidir a bheith ann a agóid nó a cheartú i gcomhréir leis an gceart chun leighis éifeachtaigh[38]. Seolfar na hachomhairc in aghaidh an Bhallstáit a dhéanfaidh an Cinneadh maidir leis an iarratas i gcomhréir le dlí náisiúnta an Bhallstáit sin. Cuirfidh na Ballstáit faisnéis ar fáil d’iarratasóirí maidir leis an nós imeachta a bheidh le leanúint i gcás athbhreithnithe, faoi mar atá sonraithe in Iarscríbhinn IV. 49. I gcás ina ndiúltófar rochtain ar an RTP, cuirfear sonraí isteach sa Stór Lárnach i gcomhréir le hAirteagal 28. Airteagal 16 Cúlghairm 50. Cúlghairfear rochtain ar an RTP: (ee) i gcás ina léireofar nár comhlíonadh na coinníollacha maidir le rochtain a thabhairt ar an RTP; (ff) i gcás ina léireofar nach bhfuil na coinníollacha maidir le rochtain a thabhairt ar an RTP á gcomhlíonadh níos mó; (gg) má iarrann an taistealaí cláraithe é. 51. Féadfaidh na húdaráis inniúla rochtain a chúlghairm tráth ar bith de bhun mhír 1. 52. Má tá fianaise ag údaráis seachas na húdaráis inniúla a thugann le fios gur cheart rochtain ar an RTP a chúlghairm de bhun Alt 1, cuirfidh siad na húdaráis inniúla ar an eolas faoi sin gan mhoill. 53. Tabharfar fógra don taistealaí cláraithe faoi chinneadh maidir le cúlghairm rochtana ar an RTP agus faoi na cúiseanna ar a mbeidh sé bunaithe trí bhíthin na foirme caighdeánaí atá leagtha amach in Iarscríbhinn IV. 54. Gan dochar don cheart go ndéanfar athbhreithniú breithiúnach, i gcomhréir le dlí nós imeachta an Bhallstáit a chúlghair rochtain ar an RTP, beidh an ceart ag an taistealaí cláraithe ar cúlghaireadh a rochtain ar an RTP go n‑athbhreithneofar an chúlghairm chun earráidí is féidir a bheith ann a agóid nó a cheartú i gcomhréir leis an gceart chun leighis éifeachtaigh[39] murab é gur ar iarraidh an taistealaí chláraithe a cúlghaireadh rochtain i gcomhréir le mír 1(c). Seolfar na hachomhairc in aghaidh an Bhallstáit a dhéanfaidh an Cinneadh maidir leis an gcúlghairm i gcomhréir le dlí náisiúnta an Bhallstáit sin. Cuirfidh na Ballstáit faisnéis ar fáil d’iarratasóirí maidir leis an nós imeachta a bheidh le leanúint i gcás athbhreithnithe, faoi mar a shonraítear in Iarscríbhinn IV. 55. I gcás ina gcúlghairfear rochtain ar an RTP, cuirfear sonraí isteach sa Stór Lárnach i gcomhréir le hAirteagal 29. 56. I gcás inar iarr taistealaí cláraithe cúlghairm rochtana, beidh an ceart ag an taistealaí cláraithe a iarraidh go scriosfar a chuid sonraí láithreach. Cuirfidh na Ballstáit an taistealaí cláraithe ar an eolas faoin gceart sin. CAIBIDIL V Bainistíocht riaracháin agus eagrú Airteagal 17 Riarachán 57. Coinneoidh na húdaráis inniúla cartlanna iarratas. I ngach comhad iarratais aonair beidh an fhoirm iarratais, cóipeanna de na doiciméid tacaíochta ábhartha, taifead de na seiceálacha a rinneadh agus uimhir thagartha rochtana ar an RTP a tugadh, ionas go mbeidh an fhoireann in ann an cúlra a bhí leis an gCinneadh a rinneadh maidir leis an iarratas a athchruthú, más gá. 58. Coinneofar na comhaid iarratais aonair fad is a bheidh rochtain ar an RTP á tabhairt. 59. I gcás ina ndiúltófar nó ina gcúlghairfear rochtain ar an RTP, coinneofar na comhaid iarratais ar feadh uastréimhse dhá bhliain. Cuirfear tús leis an tréimhse sin ar an dáta a chinnfidh an t‑údarás inniúil rochtain a dhiúltú nó a chúlghairm. Scriosfar gan mhoill iarratais arna dtarraingt siar ag na hiarratasóirí. Féadfaidh na Ballstáit na comhaid iarratais, lena n‑áirítear doiciméid tacaíochta, a stóráil i bhfoirm leictreonach. Airteagal 18 Acmhainní le haghaidh iarratais a scrúdú, dearbháin a eisiúint, faireacháin agus staitisticí 60. Beidh gach Ballstát freagrach as eagrú a dhéanamh ar na nósanna imeachta a bhaineann le hiarratais a chur isteach agus a scrúdú chomh maith le dearbháin a eisiúint. 61. Cuirfidh na Ballstáit líon leordhóthanach comhaltaí foirne iomchuí ar fáil chun na cúraimí a bhaineann le scrúdú n‑iarratas a dhéanamh, ar chaoi agus go n‑áiritheofar caighdeán na seirbhíse don phobal a bheidh réasúnta agus comhchuibhithe. 62. Cuirfidh na húdaráis inniúla oiliúint leordhóthanach ar fáil dá bhfoireann agus beidh siad freagrach as faisnéis iomlán, bheacht agus cothrom le dáta maidir leis an dlí ábhartha Aontais agus leis an dlí ábhartha náisiúnta a chur ar fáil dóibh. 63. Áiritheoidh na húdaráis inniúla go ndéanfar faireachán rialta agus leordhóthanach ar an gcaoi a scrúdófar na hiarratais agus déanfaidh siad bearta ceartaitheacha nuair a bhraifear aon neamhrialtachtaí maidir le forálacha agus nósanna imeachta an Rialacháin seo. 64. Tiomsóidh na Ballstáit staitisticí bliantúla maidir leis an RTP, i gcomhréir leis an tábla atá leagtha amach in Iarscríbhinn.V Cuirfear isteach na staitisticí sin chuig an nGníomhaireacht faoin 1 Márta gach bliain. Foilseoidh an Ghníomhaireacht iad. Airteagal 19 Iompar na foirne 65. Áiritheoidh na húdaráis inniúla go gcuirfear fáilte chúirtéiseach roimh na hiarratasóirí. 66. Agus iad i mbun a ndualgas, déanfaidh na húdaráis inniúla dínit an duine a urramú. Beidh aon bhearta a dhéanfar i gcomhréir leis na cuspóirí ar a bhfuil siad dírithe. 67. Fad a bheidh a gcúraimí á ndéanamh acu, ní dhéanfaidh na húdaráis inniúla idirdhealú maidir le daoine ar bhonn gnéis, bunaidh chiníoch ná eitnigh, reiligiúin ná ar bhonn creidimh, míchumais, aoise ná gnéaschlaonta. Airteagal 20 Faisnéis don phobal i gcoitinne Cuirfidh na Ballstáit an fhaisnéis ábhartha uile maidir leis na hiarratais ar rochtain ar an RTP ar fáil don phobal i gcoitinne, go háirithe: (hh) na critéir, na coinníollacha agus na nósanna imeachta maidir le hiarratas a chur isteach; (ii) na teorainneacha ama maidir le hiarratais a scrúdú; (jj) an táille; (kk) an áit ar féidir iarratais a chur isteach. CAIBIDIL VI Ailtireacht theicniúil chóras na ndearbháin‑agus an Stóir Lárnaigh, catagóirí sonraí agus sonraí a chur isteach ag na húdaráis inniúla Airteagal 21 Ailtireacht theicniúil chóras na ndearbhán‑an Stóir Lárnaigh Is éard a bheidh i gcóras na ndearbhán agus an Stóir Lárnaigh: (ll) Stór Lárnach ina mbeidh PríomhStór agus Stór Cúltaca, a mbeidh ar a chumas feidhmiúlachtaí uile an PhríomhStóir a áirithiú i gcás ina gclisfeadh ar an gcóras; (mm) Comhéadan Aonfhoirmeach i ngach Ballstát a bheidh bunaithe ar shonraíochtaí teicniúla coiteanna agus a bheidh comhionann i gcás na mBallstát ar fad; (nn) na Pointí Iontrála Líonra, ar cuid den Chomhéadan Aonfhoirmeach iad agus arb iad na pointí náisiúnta rochtana lena nasctar Córas Náisiúnta gach Ballstáit, mar atá sainmhínithe in Airteagal 3(15), leis an Stór Lárnach; (oo) Bonneagar Cumarsáide idir an Stór Lárnach agus na Pointí Iontrála Líonra. agus (pp) dearbhán a bheidh bunaithe ar chaighdeáin theicniúla chomhchoiteanna. Airteagal 22 Catagóirí sonraí i gcóras na ndearbhán agus an Stóir Lárnaigh 68. Is iad na catagóirí sonraí seo a leanas amháin a thaifeadfar sa Stór Lárnach: (qq) sonraí alfa-uimhriúla maidir leis an iarratasóir agus maidir le rochtain a tugadh, a diúltaíodh, a cúlghaireadh nó a síneadh dá dtagraítear in Airteagal 25(1) go (4) agus in Airteagal 26 agus in Airteagail 28, 29 agus 30; (rr) sonraí bhithmhéadracha dá dtagraítear in Airteagal 25(5); Taifeadfar na sonraí alfa‑uimhriúla agus na sonraí bithmhéadracha i ranna ar leith den Stór Lárnach. 69. Ní thaifeadfar ach uimhir an aitheantóra uathúil sa dearbhán dá dtagraítear in Airteagal 27. Airteagal 23 Sonraí a iontráil, a leasú, a scriosadh, a cheadú agus a chuardach 70. Is ag na comhaltaí foirne cuí‑údaraithe agus ag na comhaltaí foirne sin amháin a bheidh rochtain ar an Stór Lárnach agus ar an dearbhán chun na sonraí dá dtagraítear in Airteagal 22(1) a iontráil, a leasú, a scriosadh, a cheadú agus a chuardach i gcomhréir leis an Rialachán seo chun na gcríoch atá leagtha amach sa Rialachán seo. Beidh an rochtain a bheidh ag na húdaráis sin teoranta don mhéid is gá chun go ndéanfar na cúraimí sin i gcomhréir leis na cuspóirí sin, agus beidh sé comhréireach leis na cuspóirí ar a ndíreofar. 71. Ainmneoidh gach Ballstát na húdaráis inniúla a mbeidh rochtain ag a gcomhaltaí foirne cuí-údaraithe ar shonraí a bheidh taifeadta sa Stór Lárnach nó ar an dearbhán chun iad a iontráil, a leasú, a scriosadh, a cheadú nó a chíoradh. Cuirfidh gach Ballstát liosta de na húdaráis sin chuig an nGníomhaireacht gan mhoill, liosta ar a mbeidh na húdaráis sin dá dtagraítear in Airteagal 52(4), agus aon leasuithe ar an liosta. 72. Faoi cheann 4 mhí tar éis don Rialachán seo teacht i bhfeidhm, foilseoidh an Ghníomhaireacht liosta comhdhlúite de na húdaráis dá dtagraítear i mír 2 in Irish Oifigiúil an Aontais Eorpaigh. I gcás ina ndéantar leasuithe air, foilseoidh an Ghníomhaireacht liosta comhdhlúite arna thabhairt cothrom le dáta uair sa bhliain. Airteagal 24 Nósanna imeachta maidir le sonraí a iontráil ar an iarratas 73. I gcás ina mbeidh iarratas inghlactha de bhun Airteagal 11, cruthóidh an t‑údarás inniúil an comhad iarratais gan mhoill, trí na sonraí dá dtagraítear in Airteagal 25 a iontráil sa Stór Lárnach, a mhéid a bheidh ceanglas ar an iarratasóir na sonraí sin a sholáthar. 74. I gcás nach gcaithfear sonraí sainiúla a sholáthar ar chúiseanna dlíthiúla, clibeálfar an réimse sainiúil sonraí nó na réimsí sainiúla sonraí sin mar ‘gan feidhm’. Airteagal 25 Sonraí a bheidh le hiontráil nuair a chuirfear isteach iarratas ar rochtain ar an RTP Déanfaidh an t‑údarás inniúil na sonraí seo a leanas a iontráil sa chomhad iarratais: (2) uimhir an iarratais uathúil; (3) faisnéis maidir le stádas, ag cur in iúl gur iarradh rochtain ar an RTP; (4) an t‑údarás ar cuireadh an t‑iarratas isteach chuige, lena n‑áirítear a shuíomh; (5) na sonraí seo a leanas a bheidh le tógáil ón bhfoirm iarratais: (a) sloinne; céadainm nó céadainmneacha; (ainm (ainmneacha) baiste); (b) sloinne breithe (sloinne nó sloinnte roimhe sin), tír bhreithe, náisiúntacht nó náisiúntachtaí; agus gnéas; (c) dáta breithe, láit bhreithe; (d) cineál agus uimhir an doiciméid taistil nó na ndoiciméad taistil, an t‑údarás a d'eisigh é agus dáta a eisithe agus a éaga; (e) láthair agus dáta an iarratais; (f) más infheidhme, de bhun Airteagal 9(5), sonraí an duine a bheidh faoi dhliteanas costais mhaireachtála an iarratasóra a íoc, mar atá: (i) i gcás duine nádúrtha, sloinne agus céadainm, seoladh agus uimhir theileafóin an duine; (ii) i gcás cuideachta nó eagraíochta eile, ainm agus seoladh na cuideachta nó na heagraíochta eile, sloinne agus céadainm an duine teagmhála sa chuideachta nó san eagraíocht sin agus a uimhir theileafóin; (g) príomhchuspóirí na dturas: (h) seoladh baile agus uimhir theileafóin an iarratasóra; (i) más infheidhme uimhir an ghreamáin víosa; (j) más infheidhme, uimhir an cheada cónaí nó uimhir an chárta cónaí; (k) slí bheatha agus fostóir faoi láthair; i gcás mac léinn: ainm na hinstitiúide oideachais; (l) i gcás mionaoiseach, sloinne agus céadainm nó céadainmneacha údarás tuismitheora nó chaomhnóir dlíthiúil an iarratasóra. (6) méarloirg, i gcomhréir le hAirteagal 8; Airteagal 26 Sonraí breise a bheidh le hiontráil sa Stór Lárnach agus rochtain ar an RTP á tabhairt nó á tarraingt siar 75. I gcás ina ndéantar Cinneadh rochtain ar an RTP a thabhairt, iontrálfaidh an t‑údarás inniúil a thug rochtain na sonraí breise seo a leanas sa chomhad iarratais: (a) faisnéis faoin stádas lena léirítear gur iarradh rochtain ar an RTP; (b) an t‑údarás a thug rochtain, lena n‑áirítear a shuíomh; (c) láthair agus dáta ar Cinneadh rochtain a thabhairt ar an RTP; (d) dáta theacht i bhfeidhm agus dáta éaga thréimhse bailíochta na rochtana; 76. I gcás ina dtarraingeoidh an t‑iarratasóir siar iarratas sula ndéanfar Cinneadh an dtabharfar rochtain ar an RTP, cuirfidh an t‑údarás inniúil in iúl gur dúnadh an t‑iarratas ar an ábhar sin, cuiridh sé isteach dáta dhúnadh an iarratais agus scriosfaidh sé na sonraí ar an gcomhad iarratais. Airteagal 27 Sonraí a bheidh le hiontráil sa dhearbhán agus rochtain ar an RTP á tabhairt 77. I gcás ina ndearnadh Cinneadh rochtain ar an RTP a thabhairt, iontrálfaidh an t‑údarás inniúil a thug rochtain uimhir aitheantóra uathúil sa dhearbhán. Is ionann uimhir an aitheantóra uathúil agus an uimhir iarratais. 78. Tabharfar an dearbhán don iarratasóir. Airteagal 28 Sonraí breise a bheidh le hiontráil sa Stór Lárnach agus rochtain ar an RTP á diúltú 79. I gcás ina ndearnadh Cinneadh rochtain ar an RTP a dhiúltú, iontrálfaidh an t‑údarás inniúil a dhiúltaigh rochtain na sonraí breise seo a leanas sa chomhad iarratais: (e) faisnéis maidir le stádas, á chur in iúl gur iarradh rochtain ar an RTP; (f) an t‑údarás a dhiúltaigh rochtain ar an RTP, lena n‑áirítear a shuíomh; (g) láthair agus dáta an chinnidh an rochtain ar an RTP a dhiúltú. 80. Beidh an foras ar ar diúltaíodh rochtain ar an RTP léirithe sa chomhad iarratais, foras arb éard a bheidh ann ceann amháin nó níos mó de na cúiseanna atá liostaithe in Airteagal 15(1). Airteagal 29 Sonraí breise a bheidh le hiontráil sa Stór Lárnach agus rochtain ar an RTP á cúlghairm 81. I gcás ina ndearnadh Cinneadh rochtain ar an RTP a chúlghairm, iontrálfaidh an t‑údarás inniúil a dhiúltaigh rochtain na sonraí breise seo a leanas sa chomhad iarratais: (h) faisnéis maidir le stádas, á chur in iúl gur cúlghaireadh rochtain ar an RTP; (i) an t‑údarás a chúlghairm rochtain, lena n‑áirítear a shuíomh; (j) láthair agus dáta an chinnidh an rochtain ar an RTP a chúlghairm. 82. Beidh an foras ar ar cúlghaireadh rochtain ar an RTP léirithe sa chomhad iarratais, foras arb éard a bheidh ann ceann amháin nó níos mó de na cúiseanna atá liostaithe in Airteagal 16(1) nó iarratas ón taistealaí cláraithe ar rochtain ar an RTP a chúlghairm. Airteagal 30 Sonraí breise a bheidh le hiontráil sa Stór Lárnach agus rochtain ar an RTP á shíneadh I gcás ina ndearnadh Cinneadh rochtain ar an RTP a shíneadh, iontrálfaidh an t‑údarás inniúil a shín rochtain na sonraí breise seo a leanas sa chomhad iarratais: (k) faisnéis maidir le stádas, á chur in iúl gur iarradh síneadh ar an RTP; (l) an t‑údarás a thug síneadh ar rochtain, lena n‑áirítear a shuíomh; (m) láthair agus dáta an chinnidh; (n) dáta tosaigh agus dáta éaga na tréimhse sínte; CAIBIDIL VII Sonraí a úsáid Airteagal 31 Sonraí a úsáid chun scrúdú a dhéanamh ar iarratais, ar fhadhbanna maidir le dearbhán a cailleadh nó a goideadh nó ar fhadhbanna maidir le trasnuithe teorann taistealaithe cláraithe a éascú 83. Ceadóidh an t‑údarás inniúil an Stór Lárnach chun iarratais ar víosaí a scrúdú agus chun na cinntí a bhaineann leis na hiarratais sin a dhéanamh, lena n‑áirítear an Cinneadh cé acu a chúlghairfear nó a shínfear rochtain ar an RTP. Ina theannta sin, ceadóidh na húdaráis inniúla an Stór Lárnach i gcás dearbháin a cailleadh nó a goideadh nó má tá aon fhadhbanna ann maidir le trasnuithe teorann taistealaithe cláraithe a éascú. 84. Chun na gcríoch dá dtagraítear i mír 1, cuardóidh an t‑údarás inniúil le ceann amháin nó le roinnt de na sonraí seo a leanas: (o) uimhir an iarratais uathúil; (p) na sonraí dá dtagraítear in Airteagal 25(4)(a), (b) agus (c); (q) na sonraí ar an doiciméad taistil, dá dtagraítear in Airteagal 25(4)(c); (r) más infheidhme, uimhir an cheada cónaí nó uimhir an chárta cónaí; 85. Má léirítear leis an gcuardach arna dhéanamh le ceann nó le roinnt de na sonraí atá liostaithe i mír 2 go bhfuil sonraí i ndáil leis an iarratasóir taifeadta sa Stór Lárnach, tabharfar rochtain don údarás inniúil ar an gcomhad iarratais ach ní ar an roinn ar leith ina bhfuil sonraí bithmhéadracha. 86. Ní chuardóidh an t‑údarás inniúil an roinn ar leith den Stór Lárnach ina bhfuil sonraí bithmhéadracha chun rochtain ar an RTP a shíneadh agus má tá aon fhadhbanna ann maidir le trasnuithe teorann taistealaithe cláraithe a éascú ach má thíolacann an taistealaí cláraithe an dearbhán agus na méarloirg san am céanna. Ma leírítear sa chuardach sin go bhfuil sonraí i ndáil leis an taistealaí cláraithe taifeadta sa Stór Lárnach, tabharfar rochtain don údarás inniúil ar an gcomhad iarratais, lena n‑áirítear na sonraí bithmhéadracha. 87. Ní chuardóidh an t‑údarás inniúil an roinn ar leith den Stór Lárnach ina bhfuil sonraí bithmhéadrach amháin, gan an dearbhán, ach amháin chun iarratais a scrúdú, chun Cinneadh a dhéanamh an gcúlghairfidh sé rochtain ar an RTP agus i gcás inar cailleadh nó inar goideadh an dearbhán. Má leírítear sa chuardach sin go bhfuil sonraí i ndáil leis an iarratasóir taifeadta sa Stór Lárnach, tabharfar rochtain don údarás inniúil ar an gcomhad iarratais, lena n‑áirítear na sonraí bithmhéadracha. Airteagal 32 Sonraí a úsáid ag pointí trasnaithe teorainneacha seachtracha chun seiceálacha teorann a dhéanamh 88. Chun críche trasnuithe teorann taistealaithe cláraithe a éascú trí aitheantas an taistealaí chláraithe a fhíorú agus trína fhíorú gur tugadh rochtain ar an RTP agus/nó ar comhlíonadh na coinníollacha maidir le dul isteach i gcríoch na mBallstát nó imeacht aisti i gcomhréir le Cód Teorainneacha Schengen, beidh rochtain ag an údarás inniúil ar an Stór Lárnach chun cuardach a dhéanamh le huimhir an aitheantais uathúil (dearbhán) agus uimhir an doiciméid taistil chun a fhíorú gur tugadh rochtain ar an RTP maille le haitheantas taistealaí chláraithe a fhíorú trí méarloirg an taistealaí chláraithe a fhíorú. 89. Má léirítear sa chuardach a dhéanfar leis na sonraí atá liostaithe i mír 1 go bhfuil na sonraí i ndáil leis an taistealaí cláraithe taifeadta sa Stór Lárnach, cuirfear in iúl don údarás inniúil cé acu a fuarthas nó nach bhfuarthas amas. 90. I gcás ina ndéanfar lámhsheiceáil teorann, gan dochar do mhír 1, féadfar aitheantas taistealaí chláraithe a fhíorú de láimh trí sheiceáil súl a dhéanamh ar an doiciméad taistil. Airteagal 33 Úsáid sonraí chun críocha tuairiscithe agus staidrimh D'aontoisc chun críocha tuairiscithe agus staidrimh, ach gan cead a bheith acu iarratasoírí aonair a aithint, ceadóidh na húdaráis inniúla na sonraí seo a leanas: (1) faisnéis maidir le stádas; (2) náisiúntacht an iarratasóra faoi láthair; (3) láthair agus dáta an iarratais; (4) cineál nó cineálacha agus foras an chinnidh maidir le rochtain ar an RTP; (5) cineál agus tír eisiúna an doiciméid taistil nó na ndoiciméad taistil; (6) an t‑údarás inniúil, lena n‑airítear a shuíomh, i gcás ina ndearnadh Cinneadh rochtain ar an RTP a thabhairt, a dhiúltú, a chúlghairm nó a shíneadh agus dáta an chinnidh sin; (7) cuspóirí turas; (8) dearbháin a cailleadh nó a goideadh. CAIBIDIL VIII Tréimhse choinneála, sonraí a leasú agus dearbhán a cailleadh nó a goideadh Airteagal 34 Tréimhse choinneála i gcomhair sonraí a stóráil 91. Stórálfar gach comhad iarratais sa Stór Lárnach ar feadh cúig bliana ar a mhéad, gan dochar don scriosadh dá dtagraítear in Airteagal 16(7), in Airteagal 26(2) agus Airteagal 35 agus gan dochar do choinneáil na dtaifead dá dtagraítear in Airteagal 45. Tosóidh an tréimhse sin: (s) ar dháta éaga na rochtana ar an RTP arna tabhairt nó arna síneadh; (t) ar dháta chruthú an comhaid iarratais sa Stór Lárnach, má aistarraingíodh an t‑iarratas; (u) ar dháta chinneadh an údaráis inniúla más rud é gur diúltaíodh nó gur cúlghaireadh rochtain ar an RTP. 92. Ar dhul in éag don tréimhse dá dtagraítear i mír 1, scriosfaidh an Stór Lárnach go huathoibríoch an comhad iarratais uathúil. 93. Féadfaidh an taistealaí cláraithe an dearbhán a choinneáil. Airteagal 35 Sonraí a leasú agus sonraí a scriosadh roimh ré 94. Is ag an mBallstát atá freagrach amháin a bheidh sé de cheart sonraí a d’iontráil sé sa Stór Lárnach a leasú, trí na sonraí sin a cheartú nó a scriosadh. 95. Má tá fianaise ag an mBallstát atá freagrach go bhfuil sonraí arna bpróiseáil sa Stór Lárnach neamhbheacht nó gur próiseáladh sonraí sa Stór Lárnacha ar neamhréir leis an Rialachán seo, seiceálfaidh sé na sonraí sin agus, más gá, ceartóidh sé nó scriosfaidh sé iad gan mhoill. Féadfar sin a dhéanamh freisin arna iarraidh sin don taistealaí cláraithe. 96. Má tá fianaise ag Ballstát seachas an Ballstát atá freagrach go bhfuil sonraí arna bpróiseáil sa Stór Lárnach neamhbheacht nó gur próiseáladh sonraí sa Stór Lárnach ar neamhréir leis an Rialachán seo, cuirfidh sé an Ballstát atá freagrach ar an eolas gan mhoill. Seiceálfaidh an Ballstát atá freagrach na sonraí sin agus, más gá, ceartóidh sé nó scriosfaidh sé na sonraí sin gan mhoill. 97. I gcás ina bhfuair iarratasóir náisiúntacht Ballstáit roimh dhul in éag don tréimhse dá dtagraítear in Airteagal 34(1), scriosfaidh údarás inniúil an Bhallstáit a bhfuarthas a náisiúntacht na comhaid iarratais sa Stór Lárnach gan mhoill. 98. Má neamhnigh cúirt nó bord achomhairc diúltú rochtana ar an RTP, scriosfaidh an Ballstát a dhiúltaigh rochtain ar an RTP na sonraí dá dtagraítear in Airteagal 28 gan mhoill a thúisce ar Cinneadh críochnaitheach é an Cinneadh chun diúltú rochtana ar an RTP a chur ar neamhní. Athscrúdóidh an t‑údarás inniúil an t‑iarratas uathúil atá faoi réir chinneadh na cúirte nó an bhoird achomhairc thuasluaite agus cuirfidh sé tuairim na cúirte nó an bhoird achomhairc san áireamh. Airteagal 36 Dearbhán a cailleadh nó a goideadh. 99. Cuirfidh an taistealaí cláraithe an t‑údarás eisiúna ar an eolas má cailleadh nó má goideadh an dearbhán. 100. I gcás inar tuairisceoidh tríú páirtí do na húdaráis inniúla gur cailleadh nó gur goideadh dearbhán, cuirfidh na húdaráis inniúla bac ar an rochtain ar a tugadh ar an RTP agus cuirfidh siad an Ballstát a thug an rochtain ar an eolas Cuirfidh an Ballstát atá freagrach an taistealaí cláraithe ar an eolas faoin dearbhán a cailleadh nó a goideadh trí theileafón, trí fhacs, trí phost nó trí ríomhphost. 101. I gcás ina dtuairisceoidh an taistealaí cláraithe gur cailleadh nó gur goideadh dearbhán, fíoróidh an Ballstát atá freagrach ar tugadh rochtain ar an RTP. Eiseoidh an Ballstát atá freagrach dearbhán nua, arna iarraidh sin don taistealaí cláraithe. Mura ndéanfar sin, cuirfear bloc ar an rochtain a tugadh. 102. Beidh an taistealaí cláraithe dlite costas dearbháin nua a íoc. CAIBIDIL IX Forbairt, Oibríocht agus Freagrachtaí Airteagal 37 Glacadh beart cur chun feidhme ag an gCoimisiún 103. Glacfaidh an Coimisiún na bearta is gá d'fhorbairt agus do chur chun feidhme teicniúil an Lárchórais, na gComhéadan Aonfhoirmeach agus an Bhonneagair Chumarsáide, go háirithe maidir leis an méid seo a leanas: (a) na sonraíochtaí maidir le gléineacht agus úsáid méarlorg chun fíorú bithmhéadrach a dhéanamh sa RTP i gcomhréir le hAirteagal 8; (b) dearadh ailtireacht fhisiciúil an chórais lena n‑áirítear a bhonneagar cumarsáide; (c) iontráil na sonraí i gcomhréir le hAirteagal 24; (d) rochtain ar na sonraí i gcomhréir le hAirteagal 31, Airteagal 32 agus Airteagal 33; (e) coinneáil, leasú, scriosadh agus luathscriosadh sonraí i gcomhréir le hAirteagal 34 agus Airteagal 35; (f) bloc a chur ar an rochtain a tugadh i gcás dearbhán a cailleadh nó a goideadh i gcomhréir le hAirteagal 36; (g) coinneáil na dtaifead agus rochtain orthu i gcomhréir le hAirteagal 45; (h) na ceanglais feidhmíochta; (i) sainiú na gceanglas gnó lena n‑áirítear leagan amach dearbháin. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 57. Airteagal 38 Forbairt agus bainistiú oibríochtúil 104. Beidh an Ghníomhaireacht freagrach as an bPríomhStór, an Stór Cúltaca, na Comhéadain Aonfhoirmeacha, lena n‑áirítear na Pointí Iontrála Líonra, an Bonneagar Cumarsáide idir na córais náisiúnta agus na Pointí Iontrála Líonra a fhorbairt agus as na sonraíochtaí teicniúla a shainiú maidir le dearbhán a luaithe is féidir tar éis theacht i bhfeidhm an Rialacháin seo agus tar éis don Choimisiún na bearta dá bhforáiltear in Airteagal 37 a ghlacadh. Glacfaidh an Ghníomhaireacht na sonraíochtaí teicniúla maidir leis an dearbhán agus an Stór Lárnach, na Comhéadain Aonfhoirmeacha agus an Bonneagar Cumarsáide faoi réir tuairime fabhraí ón gCoimisiún. Is éard a bheidh i san fhorbairt mionsaothrú agus cur chun feidhme na sonraíochtaí teicniúla, tástáil agus comhordú foriomlán an tionscadail. Déanfaidh an Ghníomhaireacht, maille leis na Ballstáit, tástáil chuimsitheach ar an Stór Lárnach. Cuirfidh an Coimisiún Parlaimint na hEorpa ar an eolas faoi thorthaí na tástála. 105. Beidh an Ghníomhaireacht freagrach as bainistiú oibríochtúil an PhríomhStóir, an PhríomStóir Chúltaca agus na gComhéadan Aonfhoirmeach. Áiritheoidh sí, i gcomhar leis na Ballstáit, go n‑úsáidfear an teicneolaíocht is fearr a bheidh ar fáil, faoi réir anailíse costais is tairbhe. Beidh an Ghníomhaireacht freagrach freisin as bainistiú oibríochtúil an Bhonneagair Chumarsáide idir an Stór Lárnach agus na Pointí Iontrála Líonra. Is éard a bheidh i mbainistiú oibríochtúil an Stóir Lárnaigh, na cúraimí go léir a theastaíonn chun an Stór Lárnach a choinneáil ar bun 24 uair an chloig in aghaidh an lae, seacht lá sa tseachtain i gcomhréir leis an Rialachán seo, go háirithe an obair chothabhála agus na forbairtí teicniúla is gá lena áirithiú go mbeidh an córas ag feidhmiú ar leibhéal sásúil ó thaobh na cáilíochta oibríochtúla de, go háirithe maidir leis an méid ama a bheidh de dhíth ar phoist chonsalachta agus ar phointí trasnaithe teorann chun an Stór Lárnach a iniúchadh, ar tréimhse ama é ba cheart a bheith chomh gearr agus is féidir. 106. Gan dochar d'Airteagal 17 de Rialacháin Foirne Oifigigh an Aontais Eorpaigh, cuirfidh an tÚdarás Bainistíochta rialacha iomchuí rúndachta gairmiúla nó oibleagáidí comhionanna rúndachta eile i bhfeidhm maidir lena chomhaltaí foirne ar fad ar gá dóibh oibriú le sonraí RTP. Beidh feidhm ag an oibleagáid sin chomh maith tar éis do na comhaltaí foirne sin imeacht ón oifig nó scor den fhostaíocht nó tar éis fhoirceannadh a ngníomhaíochtaí. Airteagal 39 Freagrachtaí náisiúnta 107. Beidh gach Ballstát freagrach as an méid seo a leanas: (a) A Chóras Náisiúnta féin a fhorbairt, an nasc leis an Stór Lárnach agus dearbháin a eisiúint; (b) a Chóras Náisiúnta féin a eagrú, a bhainistiú, a oibriú agus a chothabháil; (c) bainistiú agus socruithe a dhéanamh chun go mbeidh rochtain ag comhaltaí foirne cuí-údaraithe na n‑údarás inniúil náisiúnta ar an Stór Lárnach i gcomhréir leis an Rialachán seo agus liosta den fhoireann sin, maille lena bpróifílí, a chruthú agus a thabhairt cothrom le dáta go rialta; 108. Déanfaidh gach Ballstát údarás náisiúnta a ainmniú, a thabharfaidh rochtain ar an Stór Lárnach do na húdaráis inniúla, agus ceanglóidh na Ballstáit an t‑údarás náisiúnta sin den Phointe Iontrála Líonra. 109. Urramóidh gach Ballstát nósanna imeachta uathoibrithe maidir le sonraí a phróiseáil. 110. Sula dtabharfar údarás dóibh na sonraí atá stóráilte sa Stór Lárnach a phróiseáil, cuirfear oiliúint iomchuí faoi shlándáil sonraí agus faoi rialacha cosanta sonraí ar fhoireann na n‑údarás a mbeidh sé de cheart acu rochtain a fháil ar an Stór Lárnach nó é a úsáid. 111. Is as buiséad an Aontais a íocfar na costais arna dtabhú ag an gCóras Náisiúnta agus na costais a bhaineann le hóstáil an Chomhéadain Náisiúnta. Airteagal 40 Freagracht as úsáid na sonraí 112. Áiritheoidh gach Ballstát go bpróiseálfar na sonraí go dleathach, agus go háirithe gurb í an fhoireann chuí-údaraithe amháin a mbeidh rochtain aici ar shonraí a phróiseáiltear sa Stór Lárnach chun na cúraimí a chomhlíonadh i gcomhréir leis an Rialachán seo. Áiritheoidh an Ballstát atá freagrach, go háirithe: (a) go mbaileofar na sonraí go dleathach; (b) go dtarchuirfear na sonraí go dleathach chuig an Stór Lárnach; (c) go mbeidh na sonraí cruinn agus cothrom le dáta nuair a tharchuirfear chuig an Stór Lárnach iad. 113. Áiritheoidh an Ghníomhaireacht go ndéanfar an Stór Lárnach a oibriú i gcomhréir leis an Rialachán seo agus i gcomhréir leis na bearta cur chun feidhme dá dtagraítear in Airteagal 37. Déanfaidh an Ghníomhaireacht, go háirithe, an méid seo a leanas: (d) déanfaidh sí na bearta is gá chun slándáil an Stóir Larnaigh agus an bhonneagair chumarsáide idir an Stór Lárnach agus na Pointí Iontrála Líonra a áirithiú, gan doc